qundao/data-zh-poetry huggingface dataset:
喜吳評少卿致政
作者：趙抃
朝代：宋

春秋七十更踰期，同甲同年世所稀。
未遂乞骸嗟我老，已輸先手羨公歸。
良朋集有湖山樂，故里思無羽翼飛。
預想俞音還印日，鷺濤秋色上行衣。
喜雨
作者：趙抃
朝代：宋

火官施酷令，曦馭肆炎威。
魃虐詩嘗刺，巫焚禮舊譏。
神將明德應，人用至誠祈。
有幸真天與，先期不汝違。
四郊雲靉靉，三日雨霏霏。
色動田園喜，聲無里巷欷。
終圖實倉廩，已足賤珠璣。
報彼民咨者，恩斯帝力歸。
四絕堂
作者：趙抃
朝代：宋

千燈傳靜剎，四絕號虛堂。
已是金銀界，仍爲翰墨場。
因海印行感舊寄蜀中故人
作者：趙抃
朝代：宋

我車出蜀十年强，感舊情懷未盡忘。
有問老衰師爲道，心如冰雪鬢如霜。
夏末喜雨
作者：趙抃
朝代：宋

靈湫祈禱酌樽罍，稽首精神敢惰哉。
民意欲從千里雨，天威爲動一聲雷。
預期多稼如雲去，且免飛蝗入境來。
酷暑驟祛還自喜，清風朝夕上樓臺。
外弟李定少卿輓詩三首·其一
作者：趙抃
朝代：宋

子舍競詵詵，號天日月昏。
有綃傳秀像，無藥反英魂。
右棘官虛位，西山墓閉門。
遣余衣上淚，時復有啼痕。
外弟李定少卿輓詩三首·其三
作者：趙抃
朝代：宋

福地生奚似，喪人送幾何。
環環山水秀，蟄蟄子孫多。
情悼魂兮些，辭憑挽者歌。
嗟余身在越，西首淚滂沱。
外弟李定少卿輓詩三首·其二
作者：趙抃
朝代：宋

少列吾姑子，懷能負俊良。
歌詩追李杜，筆札出鐘王。
道指三千遠，年踰六十亡。
嗟哉長已矣，冠劍失威光。
天台蛇洞
作者：趙抃
朝代：宋

道猷宴坐卓一錫，蕭然屏去羣魔迹。
大蛇開口合不得，始知三昧通神力。
姪壻鄭庭晦與予同遊鴈蕩令欲先歸贈別
作者：趙抃
朝代：宋

君念親闈肯暫留，吾居子舍尚優游。
逢人爲道歸遲意，正似江湖不繫舟。
守虔過家登高齋即事
作者：趙抃
朝代：宋

舊里徘徊忽四旬，高齋高勝足懽忻。
當軒曉看山橫黛，負郭秋成稼覆雲。
酌酒屢邀朋契樂，弄琴真與俗喧分。
虔州莫訝遲遲去，鄉便恩榮荷聖君。
客舟夜雨
作者：趙抃
朝代：宋

朝發溫江上處溪，小舟無寐枕頻欹。
夜來雨作籧篨響，恰似當年赴舉時。
宿房公湖偶成
作者：趙抃
朝代：宋

廣漢園池蜀自無，却思房相未如吾。
浙東歸去君恩重，乞得蓬萊與鑑湖。
宿故梁子正得意堂有感示諸梁英少
作者：趙抃
朝代：宋

遺訓素諄諄，先生冢尚新。
門風競蘭玉，鄉譽動簪紳。
戶牖宵排燭，琴書晝拂塵。
子孫爲學盛，宜有起家人。
宿漫嶺
作者：趙抃
朝代：宋

昨朝初泛臨海舟，今暮已登漫嶺驛。
秋風閣雨波不揚，風伯江神俱有力。
宿象浦驛記夢
作者：趙抃
朝代：宋

曩歲阻風京口日，今離象浦復徘徊。
姓江名靜人何許，昨日依然入夢來。
寄任大中秀才
作者：趙抃
朝代：宋

今我歲將暮，過橈鸚鵡洲。
憶君人少與，買舍瀫江頭。
客路書多絕，吾鄉夢半遊。
明年誰到蜀，能寄好書不。
寄前人二首·其一
作者：趙抃
朝代：宋

小蓬萊對望秦山，有會無邊不解顔。
太守新詩踰百首，邇來傳誦滿人間。
寄前人二首·其二
作者：趙抃
朝代：宋

古祠曾記禱靈神，旱雨滂沱救越人。
大禹恩深無以報，我惟朝夕退藏身。
寄成都甘露舒大師
作者：趙抃
朝代：宋

惟人固有東西跡，於道豈分南北途。
來往從師多飲德，只應甘露是醍醐。
寄新筠守毛維瞻大夫
作者：趙抃
朝代：宋

倚廬聊見復睽乖，憶遺詩筒字字佳。
爲乏瓊瑶酬雅意，故憑筆牘寫離懷。
程賒越北層雲斷，路入江南疊巘排。
我望貽書何以報，要將風誼屬吾儕。
寄梓州才
作者：趙抃
朝代：宋

錦城匝地清風起，爲得梓州書一紙。
莫問分符隔兩川，水月東西共千里。
寄永倅周敦頤虞部
作者：趙抃
朝代：宋

君去濂溪湖外行，倅藩仍喜便鄉程。
九疑南向參空碧，二水秋臨徹底清。
詩筆不閒真吏隱，訟庭無事洽民情。
霜鴻已到衡陽轉，遠緒憑誰數寄聲。
寄知福州范師道龍圖
作者：趙抃
朝代：宋

十年游霧入蘭薰，本末聊同出處均。
五嶺昔將巴蜀遠，七閩今與贛川隣。
雪中始見松難改，火後須知玉是真。
事業他時公自任，致君堯舜澤吾民。
寄程汝玉秀才
作者：趙抃
朝代：宋

鄉閭推服孝廉名，謝絕辭闈樂太平。
黄卷不忘窮古聖，白頭無倦誨諸生。
安車未召人爲晚，束帛重來世所榮。
況有知音賢太守，懇章三度薦遺英。
寄致政范鎮郎中
作者：趙抃
朝代：宋

分携常憶禁門東，四見光陰換歲筩。
白玉堂吉辭舊相，青城山裏訪僊翁。
當時大本從忠諫，此日長年益道風。
應惜西湖猶未到，近來同賞有三公。
寄處州太守徐大夫
作者：趙抃
朝代：宋

潛山西畔紫溪邊，林下相逢豈偶然。
撫掌急於雲裏電，回頭還似火中蓮。
黄花翠竹年年色，明月清風夜夜天。
誰謂故人相去遠，好溪長與慎江連。
寄衢僧惟簡
作者：趙抃
朝代：宋

南禪眾所稱，簡老是真僧。
法器聞雖古，清風見未曾。
洪爐中點雪，大海裏孤燈。
七十休官近，歸歟我得朋。
寄謝毛憲
作者：趙抃
朝代：宋

去贛八千里，於今十二年。
無緣久東浙，有命再西川。
吏散庭空訟，僧高寺欲禪。
老來思舊治，尤喜獲佳篇。
寄謝蒙州守周源屯田
作者：趙抃
朝代：宋

念公別後固依然，蜀距炎方里數千。
劍棧過來纔一月，詩筒傳得已三篇。
胸藏忠誼堅於石，口吐文章湧似泉。
何日解符還闕去，如今朝野不遺賢。
寄謝雲安知軍王端屯田
作者：趙抃
朝代：宋

舊邦逢朐䏰，靈地接岷峨。
住嶺排烟火，懸巖引薜蘿。
雨花疑錦濯，晴水甚藍挼。
遠地之官去，孤舟走嶮拕。
出麾無一事，傾蓋首相過。
幸不愚煩外，欣承議論多。
春光千騎駿，天色百城和。
賞物樓新構，鎸文石旋磨。
爲時即慷慨，得友盛吟哦。
世重黄金諾，人傳白雪歌。
投壺傾立馬，飛鏑屢鳴鼉。
局戰犀敲玉，杯歡亂酌螺。
坐來風入袂，歸去月流波。
我愧才疏拙，生微術揣摩。
主容勤勞徠，行色覺蹉跎。
匪用詩爲好，離懷可奈何。
寄酬前人
作者：趙抃
朝代：宋

落筆詞華矜白雪，棹尋花卉認紅雲。
湖山對酌春將盡，風月高吟夜欲分。
思入神酬青玉案，夢遊仙擁羽衣裙。
近來章句聲名還，僻似雞林也得聞。
寄酬前人上巳日鑑湖即事三首·其一
作者：趙抃
朝代：宋

禊飲已經佳節後，畫船猶泛若耶濱。
未還魏闕陪仙使，且向稽山作主人。
賡唱我知長引玉，懇歸誰道苦思親。
鑑湖也似西湖好，兩處風光一樣春。
寄酬前人上巳日鑑湖即事三首·其三
作者：趙抃
朝代：宋

蓬萊高與卧龍俱，位望兼隆似合符。
絃管夜聲傳井邑，樓臺春影蘸江湖。
休功即報朞年政，直節曾行萬里胡。
真是玉皇得案吏，坐看歸去贊蘿圖。
寄酬前人上巳日鑑湖即事三首·其二
作者：趙抃
朝代：宋

湖上初經上巳春，水邊遥見碧蕪新。
輕舟競泛無涯樂，夾岸希逢不醉人。
厨醞旋斟浮蟻釅，府茶深點卧龍珍。
詩筒往復余知幸，垂老親仁得善隣。
寄酬吳天常中散
作者：趙抃
朝代：宋

仕契最敦厚，夤緣絕夤倫。
同登甲戌第，俱是戌申人。
把酒曾四老，分携又五春。
新詩光篋笥，珠寶未爲珍。
寄酬張致政
作者：趙抃
朝代：宋

安車高蹈十年餘，顧我臨川獨羨魚。
珍重藍田良玉性，火中三日只如初。
寄酬梓路運使趙諴度支
作者：趙抃
朝代：宋

喜君出使東川行，臘寒擁雪辭神京。
平生忠力晚愈固，萬山叱馭險亦平。
青泥嶺惡白晝上，更逢落雪百尺盈。
盤高折下寸寸進，馬蹄硉矹人膽驚。
君懷初不阻艱險，却念疆土連錦城。
謂予嘗有一日雅，豪吟縱筆高泉傾。
三章落落字字好，開緘與雪爭瑶瓊。
置郵亟來發以誦，齒牙冷切胸懷清。
豈徒感服爲文字，所得風義推誠明。
今君東轅我西守，去此止有數日程。
兩川春物正爛漫，何時文酒親講評。
寄酬梓路運使趙諴度支
作者：趙抃
朝代：宋

東川使者駐前旌，西念鄰邦眷舊情。
屐齒峻登雲頂寺，詩筒遥寄錦官城。
民間樂矣原田稔，境上熙然嶽犴平。
聞說提封足和氣，我心懽快爲宗盟。
寄酬致政趙少師五首·其一
作者：趙抃
朝代：宋

夙荷公知獨久要，政堂平日幸爲僚。
新篇屢拜金瓊賜，千里同風不爲遥。
寄酬致政趙少師五首·其三
作者：趙抃
朝代：宋

雲濤朝暮湖山勝，曾伴仙翁爛漫遊。
別後瞻思閒屈指，歲華如箭已三秋。
寄酬致政趙少師五首·其二
作者：趙抃
朝代：宋

明月驚人爲暗投，珍函開發曉光浮。
五章麗句真高唱，所得過於萬戶侯。
寄酬致政趙少師五首·其五
作者：趙抃
朝代：宋

天台鴈蕩去尋真，往復秋冬過七旬。
不是君恩山嶽重，肯教歸作自由身。
寄酬致政趙少師五首·其四
作者：趙抃
朝代：宋

短書臨發意徘徊，寒夜霜晴上月臺。
濉水瀫江天共遠，舉頭惟見鴈南來。
寄酬舊交吳中復龍圖
作者：趙抃
朝代：宋

我昔夢刀慙樂土，群今叱馭信賢哉。
芝蘭舊友三年別，金玉新詩萬里來。
石室清風期俗變，錦城珍宴爲民開。
中和有頌朝廷喜，行看春光擁詔回。
寄酬蔡仲偃都官
作者：趙抃
朝代：宋

守蜀思無羽翼飛，所思東向瀫江湄。
山林適意君先手，軒冕辭榮我後時。
道阻八千通遠信，年迎七十是歸期。
故人恩意如金玉，新得郵中數首詩。
寄酬蔡州王陶正言
作者：趙抃
朝代：宋

自顧愚無堪，老大何所用。
得郡江湖來，一意雲泉縱。
驚此西南身，連夕東北夢。
乃知故人念，許與明月共。
荆書一紙賢，季諾千金重。
寄我瓊瑶篇，使得長諷誦。
寒松有唳鶴，高梧有鳴鳳。
何日謝知音，爲鼓商絃弄。
寄酬齊州曾鞏學士二首·其一
作者：趙抃
朝代：宋

太守文章聳縉紳，兩湖風月助吟神。
訟庭無事鈴齋樂，聊屈承明侍從人。
寄酬齊州曾鞏學士二首·其二
作者：趙抃
朝代：宋

樂天當日詠東吳，一半勾留是此湖。
歷下莫將泉石戀，而今天子用真儒。
寄里中親友
作者：趙抃
朝代：宋

上盡危梯望社榆，亂山千疊隔吾廬。
四方盡是男兒志，敢嘆離羣與索居。
寄里中親友
作者：趙抃
朝代：宋

記得城南數刻懽，破歡爲別淚闌干。
間關遠道初隨牒，寂寞長亭一據鞍。
郊外此時涼葉亂，嶺頭平日臘梅殘。
不辭頻寄南州信，草檄無功楯墨乾。
寄開化余遵道
作者：趙抃
朝代：宋

野老余遵道，人微德義尊。
家居青嶂底，身在白雲根。
盛事傳閭里，昌期付子孫。
不煩迂步遠，此去自高門。
寄靈隱圓明禪師
作者：趙抃
朝代：宋

故人相別歲時多，日欲爲書奈懶何。
猶喜箇中無間斷，西軒雲岫碧嵯峨。
寄題劉詔寺丞檻泉亭
作者：趙抃
朝代：宋

泉名從古冠齊丘，獨占溪心湧不休。
深似蜀都分海眼，勢如吳分起潮頭。
連宵鼓浪摇明月，當暑迎風作素秋。
亭上主人留我語，只將塵事指浮漚。
寄題導江勾處士湖石軒
作者：趙抃
朝代：宋

水精宮裏石奇哉，萬里從容入蜀來。
都與先生助吟賞，惹烟籠月一窗開。
寄題致政周洙屯田如詔亭
作者：趙抃
朝代：宋

誥出義方語，亭更發詔名。
爲郎拜天寵，有子擅家聲。
健羨鄉評美，光輝野史榮。
綵衣官亦重，門外擁雙旌。
寄題袁教授思軒
作者：趙抃
朝代：宋

補過盡忠隨進退，潛心高與古賢期。
吾儒造次必於是，何用憑軒始再思。
寄餘慶講僧思辯
作者：趙抃
朝代：宋

年光已占六十四，七十歸來尚六年。
顧我久慚迷利祿，與師同約老林泉。
政爲豈弟聊康俗，心放逍遥自到仙。
身寄東州夢南去，山堂依約艮菴前。
寒食郊園即事
作者：趙抃
朝代：宋

城郭青烟散，郊園彩日長。
鬭雞紅錦翅，游騎紫絲韁。
有蝶俱含粉，無人不惜芳。
儘拚花下飲，歸去醉成鄉。
寶林塔再成示諸僧
作者：趙抃
朝代：宋

禪家自利利他人，寶塔焚如復鼎新。
掃地便高三百尺，只應澄觀是前身。
將到荆南先寄胡判官
作者：趙抃
朝代：宋

出京曾說會江陵，期在初春恐未能。
君騎駸駸我帆便，果來同看上元燈。
將至太和寄蔡仲偃太博
作者：趙抃
朝代：宋

我憶去年仲冬月，夜醉離尊曉船發。
鼕鼕畫鼓上窮江，章貢川源接南粵。
虔州之民十萬家，下車公議亂如麻。
去除煩苛養疲瘵，令嚴訟簡俗亦嘉。
農事屢登稻粱積，獄犴空虛寇衰息。
遠陬安堵幸實天，闕然自愧予何力。
邇來被旨還神京，乘秋擊棹烟波行。
夷猶入境奚所喜，故人樂土絃歌聲。
將還三衢呈溫守石郎中
作者：趙抃
朝代：宋

尋山初爲子來迎，乘興隨潮入郡城。
心賞皆如逸老願，禮隆仍盡主翁情。
綵舟笳鼓雙雙鬧，金地樓臺處處明。
風物雖嘉難久戀，安車朝夕且西行。
少師自南都見訪爲詩以謝
作者：趙抃
朝代：宋

中懷和氣祗如春，對酒賡歌莫厭頻。
半載昔同參國論，十年今長類天倫。
不辭命駕踰千里，應念同心有二人。
珍重宗盟恩意厚，歲寒終始見松筠。
屢乞致政詔答未允述懷
作者：趙抃
朝代：宋

自愧孤忠荷聖慈，恩榮懇向九天辭。
于今蒲柳衰殘日，好是雲烟放曠時。
玉闕累章煩賜詔，瀫江兩槳蹉歸期。
宵征自有高人笑，漏盡鐘鳴曉未知。
嶽麓寺
作者：趙抃
朝代：宋

古木與雲齊，門前百丈梯。
我來煩想滌，疑是過靈溪。
己未歲十月七日登唐臺山偶成
作者：趙抃
朝代：宋

直到巢峯最上頭，旋磨崖石看詩留。
重來轉覺寒松老，三十六年前舊游。
己未歲除言懷示諸弟姪子孫二首·其一
作者：趙抃
朝代：宋

得請歸田弛負儋，滿頭霜雪鬢䰐鬖。
高齋屈指呵呵笑，明日新春七十三。
己未歲除言懷示諸弟姪子孫二首·其二
作者：趙抃
朝代：宋

三歲嘗叨貳國鈞，兩經吳蜀擁車輪。
尋思政府歸休日，八百科中止一人。
席上感別送桂倅
作者：趙抃
朝代：宋

照人冰骨是真仙，失臂江西僅十年。
子擁倅車袍著茜，我趨賓席幕依蓮。
今宵把酒方歡甚，明日班荆又黯然。
八桂到須多假日，府中佳醑主公賢。
常山縣公姚存哀詞二首·其一
作者：趙抃
朝代：宋

爪期終代促裝前，常遺吾書索贈言。
今日却成哀挽句，霜風江上送靈幡。
常山縣公姚存哀詞二首·其二
作者：趙抃
朝代：宋

威惠三年邑政優，平生志業未經酬。
嗟嗟故里松楸老，先隴歸陪地下遊。
庭楠
作者：趙抃
朝代：宋

彼美庭楠植，基培幾十年。
夜來全庇月，曉去薄生烟。
萬葉光齊動，雙株影共圓。
幽樓疑有鶴，清響爲留蟬。
飲對傳三雅，琴依按七絃。
河陽花自媚，彭澤柳空眠。
勢翳門闌靜，陰清几案鮮。
不才逢訟簡，吟遶强成篇。
廉泉二首·其一
作者：趙抃
朝代：宋

歲旱江潢萬井污，此泉深浄肯清渝。
伯夷死後泉流在，能使貪人一飲無。
廉泉二首·其二
作者：趙抃
朝代：宋

庾嶺中分泉兩派，美名人愛惡聲嫌。
誰云酌後能移性，南有貪兮北有廉。
引年自喜
作者：趙抃
朝代：宋

乾坤報不得，犬馬戀無緣。
請有再三瀆，生踰七十年。
雲山充素志，霜雪滿華巔。
遠矣日邊地，歸歟春暮天。
灘長釣臺客，棋久爛柯仙。
去樂林泉下，何勞一指禪。
引流聯句
作者：趙抃
朝代：宋

別派從江垠，邀流入農畎。
淙淙來源深，㶁㶁度溝淺。
園穿蕭艾芟，塹斷荆剪。
疏功浹長長，溉利和步遠。
田觀疑澤潴，坎聽類瓴建。
北溟歸鑿池，幽岳漾裝巘。
瀉埤紋湍駛，回灣波細轉。
過竇石眼窺，經虛土口吮。
浮行值落葉，浸長逢生蘚。
孤鶴眼怪覘，纖魚鬣跳展。
中沈無穢淤，底浄有紋{石霝}。
映葦色莫分，喧琴韻難辨。
增霖人鬧蛙，涵月夜驚犬。
侵篁鞭起萌，逼水低垂菌。
憐黄澆菊籬，惜紫沃蘭畹。
吏咨窯甓甃，童戲芒車卷。
灌携令手勞，漱掬致腰俛。
庭秋臨加涼，軒夏尚消烜。
我矜近濟能，僮賀遥汲免。
貯戺埋巨甔，歸厨架修筧。
供掏飯盎糧，給澳羹鼎臠。
調藥修臼餌，煎茶試羅荈。
坐客頻泛觴，蹲兒屢洗硯。
聆寒心脫煩，挹冷酒除湎。
壅挑筇步隨，靜看髭吟撚。
高懷造文攄，清興團詩遣。
瑰章非俗成，怪句自幽選。
湧詞波翻瀛，綿意緒抽蠒。
書丹字隸行，款碣石磨琬。
題爲引流篇，記耳非自衒。
張公詠二月二日始遊江以集觀者韓公絳因創樂俗亭爲駐車登舟之所
作者：趙抃
朝代：宋

長橋東畔尼朱輪，畫棟雕欄錦水濱。
子美浮槎傳大句，乖崖遊棹看芳春。
樽罍泛泛留佳客，鼓吹喧喧樂遠人。
夾岸香風十餘里，晚隨和氣入城闉。
張憲重陽中得大黄上芝草一本作金龜以負之爲賦
作者：趙抃
朝代：宋

錦文瑞正孕靈芝，藥市中惟此物奇。
入手却容凡眼看，寶囊開處坐金龜。
張景通先生書堂
作者：趙抃
朝代：宋

志士博古今，名賢口誦聖。
通則施所有，致君翼時政。
窮斯處巖穴，信道宗天命。
富貴貧賤耶，烏與一息競。
先生抱蜀奇，不爲席珍聘。
學易到深處，研幾劇精靜。
書屋數百椽，寒松夾幽徑。
竹森瀟灑觀，泉逗潺湲聽。
小人多謗訾，先生自吟詠。
其徒識所歸，歸雅不歸鄭。
今時自薄惡，先生自醇正。
其徒知所入，入賢不入佞。
憂弊以文捄，敵邪以道勝。
先生終其爲，彼俗徒詬病。
彭澤狄梁公祠
作者：趙抃
朝代：宋

賢正屯蒙日，陰邪會用時。
人從萬死過，誰肯一言危。
毒意回天后，忠誠薦柬之。
復唐三百載，留得枕江祠。
得守虔州過鄉邦贈別衢州太守高賦同年
作者：趙抃
朝代：宋

俞請分符入贛川，過家爲幸獲於天。
桂宮舊有同年契，梓里今逢太守賢。
釃酒殷勤供去帳，解囊分耀貯離篇。
曉來頗覺思君夢，烟水蒼茫隔畫船。
忘歸洞
作者：趙抃
朝代：宋

洞天日月最遲遲，來見仙真即忘歸。
看取桃源劉阮去，舊鄉雖是故人非。
急帆
作者：趙抃
朝代：宋

江闊北風長，高帆盡幅揚。
勢能分巨浪，力恐拔危檣。
鷗鷺頻驚迫，魚龍相助忙。
峯巒旋岸碧，木葉走汀黄。
快似登仙去，輕於傅羽翔。
一程三百里，晚泊未斜陽。
惠遠上人壁
作者：趙抃
朝代：宋

燒香運水及煎茶，誰識廬山惠遠家。
社客若來高著眼，不須平地覓蓮花。
憶信安五弟拊
作者：趙抃
朝代：宋

臘殘鸚鵡洲邊過，憶汝東吳住舊廬。
誦聖窮愁千卷外，覓官留滯十年餘。
也知失意能平氣，底事多時不寄書。
兄在松溪我荆楚，別懷三處一欷歔。
憶松溪三兄縣尉
作者：趙抃
朝代：宋

憶別揚州六月中，倏今三已換春冬。
烟帆去蜀七千里，雲嶺瞻閩幾萬重。
莫爲沈迷嗟下邑，要將清白廣吾宗。
天遥最是書難得，早倩來鴻寄一封。
憶輦下寄同年楊子卿
作者：趙抃
朝代：宋

一思平日禁城春，直上青霄步步雲。
在月香名欣共得，掞天綵藻愧相聞。
滿頭競插花千柄，沒案誰辭酒十分。
蓮水今爲從事樂，伊予無復嘆離羣。
應夢游
作者：趙抃
朝代：宋

龍穴藏身穩，泉源撫掌清。
紅塵人絕慮，白日世長生。
我分諳沖寂，誰能顧利名。
夢中休指笑，又作洞霄行。
戊午元日偶成
作者：趙抃
朝代：宋

驅馳光景急如輪，復見元豐歲始春。
七十一年欣入手，三千奏牘欲歸身。
江濤有信人隨老，烟草無涯色又新。
自是乞骸時節好，不應推托爲思蓴。
成大卿宅矮槐
作者：趙抃
朝代：宋

手植踰三紀，年隨矮勢增。
枝盤多蠖屈，根轉欲虬騰。
密覆周遭地，孤撐最上層。
風條低偃蹇，烟葉碎鬅鬙。
顧我來雖羨，如公退未能。
溪園饒樂事，時此會佳朋。
成都西樓
作者：趙抃
朝代：宋

多暇朱欄倚望頻，遠雲開即見峨岷。
昔賢初盡經營力，今我獨爲優幸人。
勝閣簾高惟掩雨，老臺民樂只登春。
爭如蜀國西樓好，四序風光日日新。
成都轉運翠錦亭
作者：趙抃
朝代：宋

羣木依亭翠錦開，主人吟燕日徘徊。
青幃照坐初疑染，紺障鋪簷不是裁。
蟻酌對傾金斝滿，鴨頭前引五溪來。
勸公勿用遲留賞，早暮須賢即召迴。
戒珠寺
作者：趙抃
朝代：宋

乘暇登高百丈巍，羲之遺跡見豐碑。
蕺山下視無窮景，況壓山巔是佛祠。
抱黄洞
作者：趙抃
朝代：宋

靈洞古壇基，烟蘿接翠微。
日西春又晚，不見羽人歸。
抵永嘉題謝公巖
作者：趙抃
朝代：宋

嶺路與巖坰，池樓古郡城。
千年溫俗意，四榜謝公名。
寄傲留佳句，遺思出至誠。
滔滔慎江水，東注等休聲。
招劉絳主簿遊山
作者：趙抃
朝代：宋

青城峯頂更樓臺，世界隨高俗意開。
今夜雲歸有明月，按琴傾酒待公來。
招運判霍交回轅
作者：趙抃
朝代：宋

自邛之雅漸高丘，所過從容盡勝遊。
白鶴山頭雲裏寺，金雞關外雨中州。
公今南按蠲民瘼，歲已西成輟上憂。
江瀆荷花開似錦，且同歸去採蓮舟。
拜嶽石
作者：趙抃
朝代：宋

片石倚中天，雲深鳥道間。
人多祝堯壽，登此拜南山。
括蒼照水閣飲散聞角
作者：趙抃
朝代：宋

主禮慇懃醉玉杯，暮雲山頂壓樓臺。
渾如元相誇州宅，鼓角聲從地底回。
按獄眉山舟行
作者：趙抃
朝代：宋

携琴曉出錦官城，千里秋原一望平。
放舸急流身覺快，披雲孤嶼眼增明。
農田雨後畦畦綠，漁笛風前曲曲清。
訊獄遠邦先滌慮，卹哉休戚在民情。
提刑邢夢臣度支連理荔枝
作者：趙抃
朝代：宋

嘉陽天遠被薰風，荔子呈祥郡館中。
庇本莫將慈竹較，媚時寧與瑞蓮同。
並柯晝聳烟光動，異幹霄空月影通。
奇木幸逢真賞筆，誰誇丹實一庭紅。
放螺溪
作者：趙抃
朝代：宋

子輿輟肉爲聞聲，德洽民心苦好生。
智者教行尤可尚，放螺從此得溪名。
故吳丞相充輓詩三首·其一
作者：趙抃
朝代：宋

富貴三朝老，公忠百辟師。
躋民復仁壽，與國繫安危。
聖意加優注，榮途亦屢辭。
人嗟五福內，獨不享期頤。
故吳丞相充輓詩三首·其三
作者：趙抃
朝代：宋

純誠先德行，餘事著文章。
所予維中壽，難謀彼上蒼。
旌銘籠曉月，挽鐸訴秋霜。
自愧居田里，無緣奠柩觴。
故吳丞相充輓詩三首·其二
作者：趙抃
朝代：宋

論道尊三事，登庸歷十年。
舜嘗咨爾岳，說已濟斯川。
太史書清德，高門繼象賢。
都人瞻繪像，衮服冠貂蟬。
新到睦州五首·觀風閣
作者：趙抃
朝代：宋

一憑欄望意無窮，民屋連雲疊嶂中。
微術可令民不疚，有慚茲閣號觀風。
新定即事
作者：趙抃
朝代：宋

泉高終日聽潺湲，花草纔佳爛漫看。
言念君恩得私請，敢於身計學偷安。
開元刺史名千古，東漢先生釣一竿。
賢迹勉尋余自愧，牧民猶带觸邪冠。
新定獲龜繼得梓漕携之赴官
作者：趙抃
朝代：宋

買自桐江數歲前，潔中輕外欲巢蓮。
同麟薦世宜爲瑞，邀鶴尋真定得仙。
肯示吉兇貽後悔，祇隨呼吸到長年。
主人幸不煩供養，俾託軺車看兩川。
新定筵上
作者：趙抃
朝代：宋

衣紫金魚耀服章，桐廬太守捧壺觴。
邦人聞道南來貴，觀者渾如入射場。
新定言懷
作者：趙抃
朝代：宋

吾家於衢守於睦，治餘何以樂且閒。
仙棊一局釣一壑，爛柯山下嚴陵灘。
早離溫江夜泊白沙步
作者：趙抃
朝代：宋

曉與諸孫別，依然頗動懷。
去乘蘭棹穩，行得綵衣偕。
漁父遥連市，村扉半掩柴。
夜來溪上宿，夢已在高齋。
早霧
作者：趙抃
朝代：宋

山光全暝水光浮，數里霏霏曉未收。
露彩乍凝迷漢殿，日華不透掩秦樓。
豈饒文豹遲留隱，應有靈蛇取次遊。
聖世妖氛已銷盡，結成佳氣滿南州。
春日陪宴會春園亭
作者：趙抃
朝代：宋

爲怕三春過，因謀數刻狂。
醉輕欣射中，歡甚惜歌長。
驕馬花間繫，啼鶯柳下藏。
前旌歸去晚，十里淡風光。
春日雪雷並作
作者：趙抃
朝代：宋

東君新用少陽時，正月羣陰老未歸。
千里雪花鋪夜景，數聲雷鼓作春威。
欲開桃李嗟寒勒，尚蟄龍蛇恨力微。
一挫芳菲一驚物，惘然無處問天機。
景仁寄超化長老
作者：趙抃
朝代：宋

千里無書信却通，瀫江南畔石橋東。
春來消息誰傳去，落盡林花一夜風。
暖風
作者：趙抃
朝代：宋

薄袂欹雲散，輕盤舞袖低。
簾疎蕩樓閣，塵暗逐輪蹄。
絮亂垂楊道，香流種藥畦。
春窗惱春思，一枕杜鵑啼。
曲館
作者：趙抃
朝代：宋

日華烘玉甃，烟縷亙雕甍。
棗熟房櫳暝，花妍院落明。
醉輕春有味，夢短晝無情。
欲識愔愔意，回文織已成。
書圓通院水閣
作者：趙抃
朝代：宋

風送荷花香滿欄，上人宴坐水雲間。
時中靜極光通達，豈特浮生半日閒。
書琴壇
作者：趙抃
朝代：宋

制動必原靜，治人先正心。
風乎晝壇上，退食鳴瑶琴。
書道士張昌應庵壁
作者：趙抃
朝代：宋

絕離聲塵二十春，飄然風骨鶴兼雲。
庵中澹泊無餘物，一顆仙丹酒百分。
書道士虞安仁房壁
作者：趙抃
朝代：宋

日月精華有術餐，不煩辛苦禮星壇。
葛仙公井甘泉近，應煉長生九轉丹。
書院
作者：趙抃
朝代：宋

雨久藏書蠹，風高老屋斜。
鄰居盡金碧，一一梵王家。
會新都孫直言于成都
作者：趙抃
朝代：宋

同志同年分若親，幸從天與豈關人。
交情舊別江鄉晚，客宦今逢蜀國春。
酌酒强論賢否事，畏塗休說利名身。
鄰封却喜無多遠，來往詩筒莫厭頻。
會燕溪亭示同席
作者：趙抃
朝代：宋

新構園亭好客過，塵緣都不問如何。
愛吟瀟灑封侯句，恥詠滄浪濯足歌。
莫笑杯盤常藉草，且觀舟楫半隨波。
子知此樂無涯否，盡是天恩與幸多。
會稽智印大師可升復爲僧正因寄
作者：趙抃
朝代：宋

突兀浮圖烈燄焚，入雲千尺一朝新。
聞師領眾非辜罷，今復如初慰越人。
月夜聽僧化宜彈琴
作者：趙抃
朝代：宋

蜀國有良工，孫枝斵古桐。
逢師寫流水，爲我益清風。
淡恐時心厭，幽蘄世耳聰。
坐來明月滿，無語訟庭空。
有懷前人
作者：趙抃
朝代：宋

却憶東舟去若仙，江亭分袂忽經年。
春風境上無多地，夜月湖中共一天。
海閣坐觀濤擁鷺，山堂吟聽漏移蓮。
新詩往復交情見，巨集成來已百篇。
有懷前人
作者：趙抃
朝代：宋

湖平去棹復鳴鼙，一別何時手重携。
龍榜昔同科甲乙，虎符今得郡東西。
尋真曾憶觀丹井，乘興徒思泛剡溪。
聞說公堂多暇豫，湖山無處不留題。
有懷前人
作者：趙抃
朝代：宋

稽嶺樓臺真曠絕，武林風物競豪華。
兩川對望音題數，一水中分會晤差。
東海渺茫排島嶼，西陵依約露人家。
元和賡唱今猶古，此樂情懷豈有涯。
有虎
作者：趙抃
朝代：宋

有虎競磨牙，逢人事攫拏。
夜聲聞別塢，曉跡印平沙。
迫路奔驚犬，藏林噪亂鴉。
過舟無可奈，極目是蒹葭。
村居
作者：趙抃
朝代：宋

午寢忘譏刺，閒居杜送迎。
雨泥雙燕下，烟垅一犁耕。
座入山光迥，門連野色平。
吟餘仍兀坐，誰與戰楸枰。
杜鵑
作者：趙抃
朝代：宋

響亂書窗外，人驚夢枕中。
江城啼曉月，澤國愬春風。
柳道盤飱綠，桃園躞蹀紅。
年年來此地，留恨任西東。
杭州上元觀燈·其一
作者：趙抃
朝代：宋

元夕觀燈把酒杯，賓朋不倦醉中陪。
一輪丹桂當天滿，千頃紅蓮匝地開。
烟火樓臺高復下，笙歌巷陌去還來。
因民共作連宵樂，直待東方明始回。
杭州上元觀燈·其二
作者：趙抃
朝代：宋

初逢稔歲改初元，元夜從游駕兩轓。
寺曲水燈多巧怪，河塘歌吹競喧繁。
安排百戲無虛巷，開闢重關不鎖門。
願以民心祝堯壽，從星高拱北辰尊。
杭州八詠·中和堂
作者：趙抃
朝代：宋

老來重守鳳凰城，千里人心豈易平。
樂職古賢形頌歎，中和詩不爲虛名。
杭州八詠·介亭
作者：趙抃
朝代：宋

介亭羣石似飛來，深插雲林兩兩排。
占得羣峯最高地，翠姿何處有塵霾。
杭州八詠·巽亭
作者：趙抃
朝代：宋

越山吳水似圖屏，妙筆無緣畫得成。
閒上東南亭上望，直疑身世似蓬瀛。
杭州八詠·有美堂
作者：趙抃
朝代：宋

城在東南誠第一，江湖只向坐中窺。
斯堂占勝名天下，況有仁皇御製詩。
杭州八詠·望海樓
作者：趙抃
朝代：宋

潮神千里若雲雷，日月如期早暮來。
景覓東樓天下少，簾帷長對海門開。
杭州八詠·望湖樓
作者：趙抃
朝代：宋

倚棹漁舠恣往還，澄波如鑑照羣山。
遶湖三百浮圖寺，祇是憑樓一瞬間。
杭州八詠·清暑堂
作者：趙抃
朝代：宋

江上潮音曉暮聞，天饒風月地無塵。
自憐清暑堂中景，容得衰翁未退身。
杭州八詠·虛白堂
作者：趙抃
朝代：宋

松蘿瀟灑似居山，賓退公餘半是閒。
誰謂樂天虛白意，只傳詩句落人間。
杭州鹿鳴宴示諸秀才
作者：趙抃
朝代：宋

秋闈賢詔出嚴宸，郡國詳延在得人。
豹變文章重君子，鹿鳴歌詠集佳賓。
初聞素履稱鄉閈，終起英名動縉紳。
預想帝庭俱唱第，寵光榮宴杏園春。
桐木爲魚寄名山主
作者：趙抃
朝代：宋

森森喬木得諸隣，霧鎖雲埋不記春。
報得看看鱗角就，爲君驚起夢中人。
梁子正哀詞二首·其一
作者：趙抃
朝代：宋

一節循循見始終，平常心有古人風。
臨行却笑龐居士，何用當庭探日中。
梁子正哀詞二首·其二
作者：趙抃
朝代：宋

函中赤軸誰能捲，壁上孤琴已絕絃。
付與兒孫有清德，臨風何必更潸然。
榮諲學士按部未還因寄
作者：趙抃
朝代：宋

欲見遐陬盡樂康，沈黎回即按嘉陽。
尋山舉屐三峨峻，度嶺驅車九折長。
塢栢正宜寒後悅，驛梅多向臘前芳。
錦川遨樂春期近，早著鞭來入醉鄉。
橫溪洞飛泉
作者：趙抃
朝代：宋

寒瀑落春巖，天垂百丈縑。
更疑仙客宴，不捲水晶簾。
次何若谷上巳遊江
作者：趙抃
朝代：宋

祓禊追修宴集開，山川聊爲霽風雷。
衣冠愷樂觴傳羽，旗鼓號呶笛弄梅。
畫鷁穩移隨岸曲，珍禽驚避逐波頹。
百城錦繡人如織，笑看使君乘興來。
次前人贈奉使高麗安燾密學
作者：趙抃
朝代：宋

爲嘉航海北徂南，雙節勤勞帝命銜。
日下亟馳傳詔使，江邊遥訝過洋帆。
才謀銳若金曾礪，德操剛同玉更鑱。
機務須賢應並用，詩人莫惜詠巗巗。
次前人越州鹿鳴宴
作者：趙抃
朝代：宋

郡國秋闈籲俊辰，行修經治以名聞。
芳筵縹緲開三島，大樂諠譁徹五雲。
高桂折香期月窟，祥星垂彩應天文。
集英唱第麻衣脫，得志無忘賢使君。
次前人遊梅山寺
作者：趙抃
朝代：宋

上方金碧冠諸峯，知是蓬萊第幾宮。
畫舫去尋湖面闊，危亭登望海門通。
梅仙舊說爲真隱，佛子新傳倡祖風。
我憶前春曾遍覽，至今來往夢魂中。
次前人遊鑑湖
作者：趙抃
朝代：宋

湖治誰能繼後塵，馬侯祠閣至今存。
窮源上達僊翁井，引派旁通吏部園。
紅旆遍遊償素志，畫橈歸去近黄昏。
別懷屈指朞將半，況屬鄉州役夢魂。
次毛維瞻溪庵
作者：趙抃
朝代：宋

退訪雲山遠世塵，結庵臺上古溪濱。
圍棊每放爭先手，隱几能安自在身。
鷗鷺後前如舊物，龜魚游泳不疑人。
曲肱飲水真賢樂，何用淵明漉酒巾。
次程師孟正議題神照大師養志堂
作者：趙抃
朝代：宋

報恩堂廡繕完新，養志熙熙鎮似春。
佛子事餘爲孝子，黄金園有白頭親。
次程給事題法雲寺方丈
作者：趙抃
朝代：宋

府公清眼照孤心，結構仍誇壺奧深。
師悟趙州庭栢境，我知青嶺震雷音。
粟粘便是三千界，草用曾爲丈六金。
一滴曹源誰可測，海門騰起浪千尋。
次趙少師敘感歎老
作者：趙抃
朝代：宋

稟靈南極老人星，貴得三公論道名。
被旨入陪郊祀禮，放懷來聽海潮聲。
朋從自古悠長少，勢利令人鄙吝生。
公獨久要中外伏，直將金玉比純誠。
次韻三司蔡襄蘆鴈獐猿二首·其一
作者：趙抃
朝代：宋

省宇屏圖哲匠成，寫傳蘆鴈筆尤精。
斜依風葦叢叢裊，遠颺烟波渺渺平。
弋者定嗟何所慕，鵬摶莫怪不能鳴。
公看羽翼飛勝處，有意青雲萬里程。
次韻三司蔡襄蘆鴈獐猿二首·其二
作者：趙抃
朝代：宋

獐狎猿馴遂性情，恍然疑不是丹青。
豈憂夜獵林中去，只欠秋吟月下聽。
舉目便同臨澗谷，此身全恐寄郊坰。
山容野態窮微妙，造化爭功六幅屏。
次韻何若谷中隱堂觀棊
作者：趙抃
朝代：宋

春晝僧房靜，楸枰戰氣豪。
斜飛沙塞鴈，奔怒海門濤。
決勝周旋久，陰謀計較勞。
豈知中隱士，心不掛纖毫。
次韻何若谷別後見寄
作者：趙抃
朝代：宋

言念分符日，來逢別乘賢。
瘡痍求俗去，風教爲民宣。
吏獄都無擾，農疇屬有年。
歡嘗陪射的，清不廢鳴絃。
避俗尋蕭寺，遊春醉畫船。
文楸坐帷幄，詩敵肆戈鋋。
邂逅窮江地，淒涼落葉天。
代還公去矣，佇立我依然。
久契誠彌固，離憂不暫蠲。
高臺倚章貢，時一誦佳篇。
次韻何若谷寄提刑蔡挺
作者：趙抃
朝代：宋

遠俗斯年荷德豐，一麾烏足滯才雄。
朝簽寄任非輕外，聖詔丁寧果發中。
却念松楸還里閈，再馳牛犢懇天聰。
只應未遂歸歟興，江右澄清已望風。
次韻何若谷寒食燕集
作者：趙抃
朝代：宋

雨過江城絕點塵，清明佳節正千門。
舞香撲坐花新戴，歌響盤雲曲旋翻。
幾欲爲春留日馭，直須同俗醉衢樽。
因思老氏登臺樂，若此斯民未足論。
次韻何若谷賞花即席
作者：趙抃
朝代：宋

朋心照舊明，寧比蓋初傾。
共惜花兼酒，誰論利復名。
與君如有約，不醉似無情。
更遇詩勍敵，周旋未易輕。
次韻何若谷都官燈夕
作者：趙抃
朝代：宋

千門燈燭事遨遊，車馬通宵不暫休。
幸免烟氛遮皓月，任隨笳鼓雜鳴騶。
金壺漏下丁丁永，玉斝霞生灧灧流。
帝澤遠臨人鼓腹，贛川宜有太平謳。
次韻僉判俞尚都官寄兄君然中允致政
作者：趙抃
朝代：宋

勇退如公世少儔，樂天知命富春秋。
峩峩去得寒宮桂，泛泛歸乘雪水舟。
舉目烟霞中有趣，無心軒冕外何求。
引高應笑朝閨客，白首龍鐘未肯休。
次韻僧重喜聞琴歌
作者：趙抃
朝代：宋

我昔所寶真雷琴，絃絲軫玉徽黄金。
晝橫膝上夕抱寢，平生與我爲知音。
一朝如扇逢秋捨，而今只有無絃者。
無情曲調無情聞，浩浩之中都奏雅。
我默彈兮師寂聽，清風之前明月下。
子期有耳何處聽，自笑家風太瀟灑。
次韻六弟抗黄花驛樓作
作者：趙抃
朝代：宋

稅鞅憑欄眼更醒，須求國手上丹青。
樓前雲水無窮好，樓下塵喧不復聽。
次韻前人和許少卿見懷三首·其一
作者：趙抃
朝代：宋

望秦雙聳郡樓前，佳氣葱葱雜翠烟。
太守風流詩力健，湖山無處不成篇。
次韻前人和許少卿見懷三首·其三
作者：趙抃
朝代：宋

我守全吳公越東，憲臺千里寄清風。
何時共作同年會，爛飲狂歌三醉翁。
次韻前人和許少卿見懷三首·其二
作者：趙抃
朝代：宋

故交德重鎮輕浮，恨不來乘剡水舟。
遠寄蓬萊主人句，字褒華衮若春秋。
次韻前人寓越廨宇有懷
作者：趙抃
朝代：宋

越郡江南盡不如，樂天流語信非踈。
人從鎖闥中間出，宅在蓬萊向上居。
言念玉符分鎮日，却思瓊苑拜恩初。
臨風又辱詩筒寄，足見優游刃有餘。
次韻前人懷西湖之游
作者：趙抃
朝代：宋

昔時唐殿預英雄，今獨湖山幸會逢。
謫宦青錢曾萬選，承恩白首是三公。
龍山我念經年別，虎榜君曾昔日同。
老守七章還印綬，俞音朝暮出宸衷。
次韻前人懷闕下偶成三首·其一
作者：趙抃
朝代：宋

秘殿稱觴上壽時，御香氣馥曉風微。
天顔密邇孤臣幸，四十年前一布衣。
次韻前人懷闕下偶成三首·其三
作者：趙抃
朝代：宋

鵷鸞班列內璫催，曉色鳴梢天上來。
賜宴羣臣醉歸去，滿身猶带御香回。
次韻前人懷闕下偶成三首·其二
作者：趙抃
朝代：宋

陟降三公捧壽觴，羣臣蕃漢下成行。
天庭禮樂交修盛，委佩拖紳極巽牀。
次韻前人治西園池館因懷昔日太守蔣堂侍郎二首·其一
作者：趙抃
朝代：宋

越有西園作者誰，公今不感詠歌之。
千餘騎擁頻來賞，四十年間尚去思。
稚耋行謠方載路，主賓高會正乘時。
也知此樂同民樂，況有前賢臺沼詩。
次韻前人治西園池館因懷昔日太守蔣堂侍郎二首·其二
作者：趙抃
朝代：宋

去年春色染波瀾，畫舸朝遊暮可還。
今歲屢聞臨曲水，隔江惟是仰高山。
翻思賢守經營處，盡屬詩翁笑語間。
公勿留連當亟召，德音行被對天顔。
次韻前人蓬萊閣即事
作者：趙抃
朝代：宋

蓬萊窗外曉光分，夢覺初驚杜宇魂。
但有吏供衙府喏，斷無人到訟庭喧。
濛濛宿靄開湖面，隱隱更潮過海門。
一水兩州皆重鎮，越清杭劇不同論。
次韻前人見寄
作者：趙抃
朝代：宋

阻奉交朋宴賞歡，杏林春發聖師壇。
詩筒把玩初藏袖，鈴閣吟哦爲整冠。
不啻夢昏驚玉磬，正如沈痼得金丹。
夜來月下聞韶濩，並奏清音徹廣寒。
次韻前人見寄二首·其一
作者：趙抃
朝代：宋

羨公鈴閤絕纖塵，顧我何嘗德被人。
訟牘自憐無日暇，詩筒翻喜入秋新。
白頭未許還官政，紫詔頻煩慰老臣。
一去蓬萊已踰歲，夢魂長到十洲春。
次韻前人見寄二首·其二
作者：趙抃
朝代：宋

立賢中外聖情均，青鎖闈中輟邇臣。
越水澄清無俗慮，秋風蕭瑟助吟神。
分符共治俄經歲，屈指同年尚幾人。
退鼓近來衰氣覺，敢將詩酒敵東隣。
次韻前人見贈
作者：趙抃
朝代：宋

惟公治迹嶠之南，增秩頒金出帝僉。
蠻獠望風安畛域，城闉興筑賴韜鈐。
恩行稚耋增和樂，令下姦豪盡伏潛。
撫俗上寬當寧念，揚風深副遠民瞻。
潮陽鱷去因誠禱，合浦珠還表性廉。
五嶺盛傳威德著，九天俄下詔書嚴。
紫宸入覲輸忠讜，青瑣歸來發滯淹。
謇謇去爲中國使，皇皇寧許外夷覘。
河冰日度疑鋪玉，朔雪時逢類撒鹽。
持節塞垣先正席，過塗溪館盡窮閻。
光華不辱熙朝命，誹訕因知黠虜憸。
去路冬迎風若箭，還朝春早月如鐮。
論勳已出庭臣右，得禮應須史筆添。
賜對預陳官政致，稱褒親被德音恬。
天人密語依旒冕，風日微和滿扇簾。
得請鄉州心且適，暫違黼座義無嫌。
都門客况千鐘餞，禁掖詩仍二府兼。
巨艦解維桃浪緊，高樓夾岸柳絲纖。
經途駐節頻開旆，密宴噴香似展匳。
會友樽罍醅潑蟻，渡淮詩什硯磨蟾。
居常志氣惟中立，雖久淹徊肯附炎。
夜泊每窺漁父火，曉行遥認酒家帘。
吳江橘柚津偏美，茂苑鱸蓴味正甜。
上冢朋從空里巷，過家車馬擁門簷。
隣邦餉勞迎旌棨，樂榭歌歡散綵縑。
渡越一潮催疊鼓，去杭千騎擁行襜。
抑强撫弱恩先被，宣化承流澤下霑。
鑑水漁樵隨業樂，秦山草木盡仁漸。
想經歲月須膺召，縱有蓍龜不在占。
屢寄詩筒追故事，親揮墨寶見勞謙。
冰清氣誼同初淡，膠固情懷未比粘。
何日西歸容迓禮，莫辭吟醉夜厭厭。
次韻前人謁禹廟三首·其一
作者：趙抃
朝代：宋

治水開陳遂刻碑，鉅賢留意向當時。
主翁不作知音賀，妙絕如何見好辭。
次韻前人謁禹廟三首·其三
作者：趙抃
朝代：宋

春色湖光照錦衣，岸花汀草共芬菲。
若耶溪上遊人樂，舉棹狂歌半醉歸。
次韻前人謁禹廟三首·其二
作者：趙抃
朝代：宋

鑑水爲功利一州，至今稱頌古諸侯。
漁樵早暮餘波及，耋老思賢尚涕流。
次韻前人郡齋秋暑
作者：趙抃
朝代：宋

老爲鄉郡止偷安，自愧仙蹤未易攀。
八面松陰籠古寺，三秋桂子下靈山。
良朋寄意詩篇裏，高會追陪夢寐間。
却憶會稽清曠處，樵風朝暮若邪彎。
次韻前人長至有懷二首·其一
作者：趙抃
朝代：宋

詩美皇皇使者風，禮修戎館致雍容。
去年佳節遼東會，此日新陽湖上逢。
次韻前人長至有懷二首·其二
作者：趙抃
朝代：宋

我昔間關出使胡，新春沙漠未昭蘇。
海東青擊天鵝落，鴨綠江邊曾見無。
次韻前人題六和寺壁
作者：趙抃
朝代：宋

上方樓殿已幽深，更向諸峯勝處尋。
金擺池魚驚俗眼，琴調山溜寫清音。
紅芝九本初無種，翠栢千株自有心。
眾羨宮師康且壽，始知功德積來陰。
次韻前人題曹娥廟二首·其一
作者：趙抃
朝代：宋

天資孝友本生知，不愧周人七子詩。
絕妙好辭旌至性，豐碑千古奉墳祠。
次韻前人題曹娥廟二首·其二
作者：趙抃
朝代：宋

哀哀江上救沈尸，墓木留形世所悲。
得旨春秋參祀典，孝誠今日再逢時。
次韻即事見懷
作者：趙抃
朝代：宋

鑑水寬閒稱越國，河塘繁劇是杭州。
蓬山君繼元丞相，竹馬予慚郭細侯。
郡邑豐穰真可喜，人家飽煖更何憂。
西陵隔岸無多遠，數上臨江百尺樓。
次韻台州姚舜諧見贈二首·其一
作者：趙抃
朝代：宋

解印全吳二載餘，近來人楷事何如。
尋真徧賞台山後，假道行觀鴈嶺初。
把酒幸陪登帢幘，泛舟忻得緩徒車。
別來早獲魚中素，兩首新詩一紙書。
次韻台州姚舜諧見贈二首·其二
作者：趙抃
朝代：宋

過婺遊台又倦勤，路旁馳看兩州民。
也知勝處青山舊，自恨來遲白髮新。
暫憩瀛宮求道侶，載瞻方廣想仁鄰。
貳車章句猶憐我，爲是雲泉無事人。
次韻吳中復龍圖題長橋鋪
作者：趙抃
朝代：宋

山東去蜀右，不憚客程遥。
酒酌杯中醁，琴携爨下焦。
故人題大筆，佳句刻長橋。
快讀離懷解，如冰暖日消。
次韻吳充學士齋居冬夜書事
作者：趙抃
朝代：宋

輪奐相輝映，嚴扉聳畫楹。
霜空夜月午，齋冷湛冰清。
縟禮行神廟，星華下禁城。
瀛洲有才士，佳句見交情。
次韻吳天常
作者：趙抃
朝代：宋

塵事不留毫，誰云夢寐勞。
因思四老會，今復數年高。
次韻吳天常中散
作者：趙抃
朝代：宋

教言今覺昔諸塵，不了心源未是真。
却念樵夫無所得，當年虛作爛柯人。
次韻吳龍圖別後言懷
作者：趙抃
朝代：宋

言念朋遊二紀間，離樽前對鬢絲斑。
告新劍外皆遺愛，道舊臺中共解顔。
我固無辭來蜀國，公聞有命鎮秦關。
西東接畛三千里，莫厭詩筒數往還。
次韻周國博不赴重九飲會見寄二首·其一
作者：趙抃
朝代：宋

嫩菊浮香酒潑醅，命儔歡飲鬰孤臺。
如何興會翻爲恨，爲欠車公一到來。
次韻周國博不赴重九飲會見寄二首·其二
作者：趙抃
朝代：宋

九日年豐獄訟稀，望君同醉樂無涯。
樽前慰我區區意，只得登高一首詩。
次韻周敦頤國博見贈
作者：趙抃
朝代：宋

蜀川一見無多日，潮水重來復後時。
古栢根深容不變，老桐音淡世難知。
觀遊邂逅須同樂，離合參差益再思。
籬有黄花樽有酒，大家尋賞莫遲疑。
次韻周敦頤國博重陽節近見菊
作者：趙抃
朝代：宋

爲僚初自喜，邀客亦逢嘉。
把酒須同樂，分襟莫預嗟。
未成登畫舸，好共賞黄花。
試向東籬看，秋叢映晚霞。
次韻周源屯田禱雨二首·其一
作者：趙抃
朝代：宋

城東野老告予知，四載兇荒語益悲。
遠水又成千里涸，闊天無復寸雲垂。
倉箱勢絕豐登望，道路人爲殍死期。
刺史至誠天若應，願留遺愛入生祠。
次韻周源屯田禱雨二首·其二
作者：趙抃
朝代：宋

炎曦禾稼猛於燒，試問靈龜兆已焦。
雨意幾時隨氣協，雷威何日勝氛妖。
漢朝八使煩敦遣，周室三公重燮調。
有禱願將明德薦，芳馨何必在蘭椒。
次韻孔宗翰提刑范公泉
作者：趙抃
朝代：宋

陸羽因循不此尋，從知泉品未爲深。
甘清汲取無窮已，好似希文昔日心。
次韻孔宗翰水磨園亭
作者：趙抃
朝代：宋

南洋一派通機磨，更引餘波遶曲池。
高柳碧陰無酷暑，小蓮紅老惜芳時。
臨流共賞休辭醉，按轡重來未可期。
從此邦人爲勝事，范公亭榭孔君詩。
次韻孔憲山齋
作者：趙抃
朝代：宋

訟簡歲豐盈，鈴齋竟日清。
窗排羣石怪，簷擁遠山明。
古木風千葉，新髭雪數莖。
開樽向幽處，餘論見高情。
次韻孔憲蓬萊閣
作者：趙抃
朝代：宋

山巔危構傍蓬萊，水閣風長此快哉。
天地涵容百川入，晨昏浮動兩潮來。
遥思坐上遊觀遠，愈覺胸中度量開。
憶我去年曾望海，杭州東向亦樓臺。
次韻孔憲重九出巡未回
作者：趙抃
朝代：宋

東望迢迢百尺臺，清風徒念故人來。
幸空訟缿澄心坐，喜得詩筒盥手開。
不覺登高佳節到，未期行旆幾時回。
堯山雖與民同樂，阻共車公把酒杯。
次韻孫直言九日登龍門山
作者：趙抃
朝代：宋

皇祐二年秋九月，九日龍門遇佳節。
新都大夫孫隱之，報政優游共民悅。
升山高會賓主俱，滿頭黄菊泛茱萸。
遥開醉眼極千里，身高氣爽胸懷舒。
逢時感物以次發，詩成落落傾璣珠。
初言府政好太守，化行歲稔民力蘇。
喜聲協氣遨以狂，稚子負老老者扶。
又言登臨風景異，澄川秀野如披圖。
殊方真賞到奇處，未來空只誇江湖。
得之獨善不在己，遠遣遺我開煩紆。
嗟我江原亦民長，周遭百里平如掌。
簿書役役甚囚拘，聞有岷峨無計上。
及聞治邑茲山奇，脚力不到神魄馳。
誰知我亦好山者，篋中時復觀君詩。
次韻孫直言書懷
作者：趙抃
朝代：宋

四十驚霜入鬢新，道光休歎守官貧。
榮塗漸快青雲步，寵祿方酬白首親。
此日文詞誇世俗，異時才術濟吾民。
功名立去何憂晚，要得相期到古人。
次韻孫直言正旦馬上有感
作者：趙抃
朝代：宋

蜀國從官又見春，物華人事兩俱新。
已推才力多餘地，更賦詞章妙入神。
要路我甘無俗迹，夷途公自有通津。
逢時得用看施設，未止區區庇遠民。
次韻寄致政石牧之大夫
作者：趙抃
朝代：宋

予退喜同休，翻思慎水遊。
閒雲披遠岫，明月在高樓。
送日千餘里，離懷三度秋。
爭如禪客子，截斷眾江流。
次韻廣東轉運董儀職方同年見寄
作者：趙抃
朝代：宋

贛守無堪出榜中，日聞將漕稱才雄。
感公迢遞詩筒至，謂我優游訟缿空。
高會正遥千障月，羈懷聊寄七絃風。
何時把酒朋從樂，也待醒狂學次公。
次韻張僑慶毛維瞻得謝
作者：趙抃
朝代：宋

里人迎候巷居稀，未老先休世所奇。
兩頰朱顔公退速，滿頭霜鬢我歸遲。
優游豈顧千鐘祿，收拾如終一局棋。
飲食節調資壽祉，願同山下有雷頤。
次韻張唐民都官道中有懷
作者：趙抃
朝代：宋

言念離情積有年，朋心金石孰爲堅。
殿廬未入承明直，郡閣先傳太守賢。
且向天涯行五馬，不妨神液溉三田。
聞公比悟莊生指，於此紛華已泊然。
次韻張著作贈講禮孫秀才
作者：趙抃
朝代：宋

丈席橫經事講評，暫開雄辯五河傾。
十年素藴胸中吐，一日清風坐上生。
諸子授來疑頓釋，先儒宗後業偏精。
塵編古有多門學，今喜公能爲發明。
次韻張著作過李虞部舊居
作者：趙抃
朝代：宋

美璞藏山寶在沙，急賢飛詔落幽遐。
直廬去講先儒業，斸逕空存舊隱家。
魏闕當時蒙雨露，衡門今日鎖雲霞。
鳴珂一顧踟躕過，山掩寒林夕照斜。
次韻徐師回殿丞捧詔亭聽琴
作者：趙抃
朝代：宋

訟缿無譁去訪真，並遊僚友若天倫。
庭存列宿仙壇古，堂啟先生詔墨新。
膝上揮絃清度曲，席間傾耳靜留神。
泠泠不斷綿綿意，追想南風解慍人。
次韻得便風
作者：趙抃
朝代：宋

福守之官大道通，乘舟朝發怒濤中。
高帆得勢鵰開翼，飛起滄溟萬里風。
次韻提刑張廣民度支射中金錢
作者：趙抃
朝代：宋

百發秋毫不少偏，宜應佳兆中青錢。
鳴弦迅發心先正，破的勞觀眼欲穿。
賞勸坐添杯上桂，詠歌賓許幙中蓮。
古人一箭功名立，豈止文章獨炳然。
次韻提刑蔡挺度支見贈
作者：趙抃
朝代：宋

歷章初請外，亡狀愧瘝官。
爲郡恩尤重，斯民治素難。
訟稀逢薄稔，詩倡得清歡。
況復仁封接，焉依簟與菅。
次韻文同學士春雪
作者：趙抃
朝代：宋

東皇欲報豐年信，千里同雲六幕陰。
遇景大吟詩將手，與民偕樂使君心。
錦城闊暖無多積，岷嶺高寒旋覺深。
最是西園花木好，曉來粧點作瑶林。
次韻文學士寄仲南長老四句
作者：趙抃
朝代：宋

休官休問幾人曾，歸約林泉有衲僧。
況是本來安樂地，曹溪何用見南能。
次韻李元方即事
作者：趙抃
朝代：宋

壯歲胸懷獨感時，肯隨寒暑似民咨。
能思損益長開卷，任有閒心不負詩。
趣向已爲汙俗笑，聲名須共古人期。
茅齋寂坐生秋思，無語西風夜月知。
次韻李元方秀才秋日旅懷
作者：趙抃
朝代：宋

節物奚爲感，秋懷不自任。
曉寒侵遠夢，秋力助高吟。
薄脫驚風葉，疎舂隔水砧。
商絃調一曲，惟子定知音。
次韻林希喜趙少師概遊杭
作者：趙抃
朝代：宋

維嶽生台輔，於時正典刑。
我嘗同政府，公早謝明廷。
官貴躋三少，身閒越八齡。
所難惟壽算，豈易是康寧。
求舊心猶壯，尋幽足未停。
宋都俄暫別，吳語喜重聽。
宗契今逾厚，交情久可銘。
摛辭工詠物，吐屑妙談經。
嵐色迎紅旆，湖光動綵舲。
游名多寫壁，燕席旋張屏。
忽遇瀛洲客，新辭使者星。
承恩來玉陛，涖事傍沙汀。
厭賞塵中景，思登野外亭。
愛忘嘉意重，溢美雅章形。
敘遠才超絕，搜奇思杳冥。
道山寧久去，歸路入雲青。
次韻梁浹瑞芝
作者：趙抃
朝代：宋

聖旦求賢野不遺，如公諸子定逢時。
默期苑裏留丹桂，喜向門前獲紫芝。
香已與蘭盈一室，餌當同術有三枝。
昔年書牖曾呈瑞，報爲登科眾所知。
次韻楊鴻漸察判見贈
作者：趙抃
朝代：宋

縣令於是襲漢唐，震雷爲治制封疆。
得人固可恩千室，無狀須憂病一方。
愚品昔蒙登仕籍，薄材今幸預朝綱。
但欣孤迹辭丘壑，豈有深謀贊廟堂。
萬里山川來隴蜀，十分風物類江鄉。
存心撫俗圖歸正，顧己臨民敢不莊。
蓮幕似君誠慷慨，蘭言遺我極芬芳。
自嗟寸善無裨補，更辱長篇盛播揚。
投李莫嫌遲報贈，解琴終擬效更張。
若孤朋照宜身愧，冠弁峨峨佩玉蒼。
次韻楚守孫直言職方見寄
作者：趙抃
朝代：宋

間關來贛會年豐，十里農桑畫障中。
雨足山川多秀氣，暑消臺閣有清風。
人驚地遠還同近，誰道江西不似東。
琴酒從容隨分樂，敢將身計事怱怱。
次韻榮學士按簡州見寄
作者：趙抃
朝代：宋

我昔坤維濫使權，簡池行部屬豐年。
盤桓郡驛留單騎，徙倚江亭按七絃。
今愧高賢傳麗藻，遠聞清思湧寒泉。
置藏巾衍光華甚，不使珠璣只媚川。
次韻樊祖安秀才連理木
作者：趙抃
朝代：宋

吾觀樊生者，氣燄凌雲霄。
逢人肆議論，芬馥蘭與椒。
去年應秋詔，入貢天子朝。
南宮擯不收，歸迹如蓬飄。
長途病憔悴，舊里門蕭條。
今時賤未用，無計逃誚嘲。
昨日升吾堂，出詩振瓊瑶。
自云世儒學，其胄來遥遥。
異哉先冢上，有木名百僚。
一根初兩幹，幹木仍駢交。
茂育三十稔，曷爲風霜凋。
材奇固得地，抱合勢已喬。
連理古所瑞，於義尤昭昭。
奚哉私門中，福壽不可邀。
善祥既失效，嘆惋成長謠。
吾言異於是，矧世逢虞堯。
力爲君子儒，進道忽使消。
積德慶厥後，斯木誠非妖。
次韻樓頭聞角
作者：趙抃
朝代：宋

龍蟄窮冬萬否開，蛩吟清曉在蓬萊。
五更枕上驚殘夢，一曲樓頭動小梅。
入牖涼颸聲咽絕，滿庭斜日思徘徊。
新年合我七十一，柯嶺不如歸去來。
次韻歲暮有感
作者：趙抃
朝代：宋

歲月如流不用嗟，盛衰前定豈曾差。
自憐覽照頭渾雪，猶喜觀書目未花。
竺嶺兩曾逢落桂，龍山三見擷新茶。
春元便欲休官去，誰顧杭州十萬家。
次韻毛維瞻度支過杭見贈
作者：趙抃
朝代：宋

吳民疲病慚攻治，尋勝西湖不放稀。
秋後濤江增氣勢，夜深燈市鬭光輝。
望雲翻憶青山舊，上印須添白髮歸。
孝弟里閭松竹茂，柴扉誰復羨朱扉。
次韻毛維瞻白雲莊三詠·平溪堂
作者：趙抃
朝代：宋

亭號休休古退藏，豈如溪上構虛堂。
坐邀城市真瀟灑，却謂江湖太渺茫。
下筆新題無俗事，搘筇野服是家常。
臨流最有清風快，未見故人心已涼。
次韻毛維瞻白雲莊三詠·掬泉軒
作者：趙抃
朝代：宋

好山深處靜開軒，目送孤雲手弄泉。
枕石堂無金玉富，濯纓家有子孫賢。
初尋舊隱逢三伏，已發新吟僅百篇。
聞說夜分煩暑散，涼飚渾似素秋天。
次韻毛維瞻白雲莊三詠·眺望臺
作者：趙抃
朝代：宋

治圃我依浮石灘，筑臺君占白雲山。
三秋一日登臨外，千里同風咫尺間。
峯黛陰晴長黯黯，溜琴朝夕自潺潺。
休官誰道何曾見，林下如今兩處閒。
次韻江原方任太博見寄
作者：趙抃
朝代：宋

錦城之別重吁嗟，人事繽紛走歲華。
遺我詩篇來有意，憶君魂夢去無涯。
秋驚蜀嶺更書近，雲掩閩山故國賒。
聞說政成風俗好，又添和氣樂人家。
次韻江鉞都官凉軒
作者：趙抃
朝代：宋

執己剛玉性，誰得同趣向。
涕唾無所藉，歸居宅深曠。
左右山林間，巑岏立屏障。
坐期清風來，未許酷日晃。
高棚立西軒，密葉覆其上。
益爲晚宇廕，詎隔霞空望。
聖書樂名教，俗事絕塵鞅。
恬然寵辱驚，足矣庭闈養。
下榻遲佳朋，盈樽倒新釀。
藥劑矜有靈，神明助無恙。
賢豪重出處，詞句大奔放。
謂愚可與道，緘遺俾酬倡。
忽如窮窘人，護發金玉藏。
收儲篋笥光，孰顧貪惏謗。
次韻王居卿提刑遊雲門山
作者：趙抃
朝代：宋

千里崢嶸到忽平，兀然如覺夢魂醒。
石通幽室心生白，逕擁寒雲步入青。
一水下窺疑絕線，兩山前列似開屏。
重城歸去仍堪喜，歲稔人家戶不扃。
次韻王憲中秋不見月
作者：趙抃
朝代：宋

一城歌管中秋樂，薄暮樓臺六幕垂。
明月幸無虧損處，浮雲應有斂收時。
聊因表海今宵醉，却起錢塘去歲思。
有美堂前如白晝，練鋪江面鏡鬚眉。
次韻王憲表海亭賞雪
作者：趙抃
朝代：宋

開樽表海最高亭，正是紛紛雪態輕。
比屋萬層瓊室徧，夷塗千里玉沙平。
因風起絮先春意，與月交光後夜清。
共喜豐登有佳兆，結成和氣在民情。
次韻看山
作者：趙抃
朝代：宋

到爛哥山即武夷，並舟於此袂將離。
公來一意蘇疲俗，借問閩州知不知。
次韻石溫之都官見贈
作者：趙抃
朝代：宋

桐江得請上恩榮，孤士慚無善可旌。
望闕天光驚已遠，到家春色喜先迎。
雲邊舊念青山隱，鑑裏新逢白髮生。
多謝賢朋遺佳句，重於珍璧價連城。
次韻程給事同孫覺學士楊憲景略天衣謁禹廟夜歸
作者：趙抃
朝代：宋

梵守近靈祠，偕遊薄晚歸。
雲疎通日影，風景作霜威。
博約詩情健，盤桓酒力微。
旌麾分頡頏，戈戟聳光輝。
左右車帷徹，周連燭炬圍。
湖流平杳杳，泉派濺霏霏。
却念觀珪劍，仍欣賞鉢衣。
廟樓臨浩渺，寺閣倚峩巍。
燈火還城市，烟波遠石磯。
鼓鐘初警動，騶馭始分飛。
勝槩同時遇，賢朋共樂稀。
佳章蒙寄貺，隣愧得仁依。
次韻程給事同孫覺學士楊憲景略遊天衣寺
作者：趙抃
朝代：宋

元是玉皇香案吏，等閒吟笑即成文。
松廊駐節排千騎，山逕尋真步五雲。
諫院高風矜共賞，憲臺清論喜同聞。
三賢一會誠難有，歸暮休辭酒十分。
次韻程給事寄法雲禪師重喜
作者：趙抃
朝代：宋

法雲嘗負沒絃琴，有曲古名清夜吟。
心指寂寥誰肯顧，遇公傾耳作知音。
次韻程給事寄獻趙少師
作者：趙抃
朝代：宋

暮春船艤浙西州，且喜樽前兩白頭。
蓬閣屢傳賓榻解，濤江深阻故人遊。
凝眸讌集踰天遠，屈指光陰若箭流。
賴有詩筒并驛使，往還金玉共賡酬。
次韻程給事寄趙少師三首·其一
作者：趙抃
朝代：宋

去日蓮花紅朵朵，來時荷葉綠田田。
臨期更作四湖會，兩兩舟同李郭仙。
次韻程給事寄趙少師三首·其三
作者：趙抃
朝代：宋

安車論別十餘年，睢水歸思負郭田。
浩浩胸襟涵渤澥，飄飄風骨是神仙。
次韻程給事寄趙少師三首·其二
作者：趙抃
朝代：宋

來屬元豐第一年，農歌鑿井自耕田。
惟公好事康寧福，更許杭民識壽仙。
次韻程給事書院浣紗石二首·其一
作者：趙抃
朝代：宋

傾國鉛黄不假施，吳兵勍敵頓凌夷。
苧羅石在千餘載，好事公今尚作詩。
次韻程給事書院浣紗石二首·其二
作者：趙抃
朝代：宋

吳宮金玉似泥沙，西子東來舉國誇。
一日越兵聲震地，夫差猶惑眼中花。
次韻程給事會稽八詠·妙樂庵
作者：趙抃
朝代：宋

三年時得憩圓庵，有客禪機不在談。
妙樂佳名人不會，府中無事晝潭潭。
次韻程給事會稽八詠·拂雲亭
作者：趙抃
朝代：宋

青雲隨步覺身高，燕雀卑飛不敢巢。
民屋萬家都下瞰，欄干迢遞出林梢。
次韻程給事會稽八詠·望海亭
作者：趙抃
朝代：宋

倚欄曾此望滄溟，延頸移時類鶴形。
別後幾回關夢寐，終求精筆寫丹青。
次韻程給事會稽八詠·望秦樓
作者：趙抃
朝代：宋

縱觀滄海陟高峯，巡幸無名是祖龍。
留作後來真賞地，望秦樓閣一重重。
次韻程給事會稽八詠·邃亭
作者：趙抃
朝代：宋

小松幽石曲池清，欲退山翁構此亭。
補外想公非久次，坐看嚴詔下明庭。
次韻程給事會稽懷古即事
作者：趙抃
朝代：宋

東南杭與越，形勢夾長川。
地占一方秀，天生萬象全。
兩城俱卓爾，列郡豈加焉。
異世稱無間，同時較有偏。
厥民如貴簡，彼國實居先。
大海收淮瀆，羣山冠幅員。
古人蹤欲見，遊客目先穿。
況自醇風俗，從來省朴鞭。
有年人既庶，樂教志彌堅。
每得前朝事，嘗由眾口傳。
土疆歸闕下，州宇闢湖邊。
未苦秦來幸，先經霸擅權。
有賢思避世，擇地效高眠。
盤屈稽山勢，嵯峨玉笥巔。
茂林侵碧漢，修竹掛青烟。
東浙潮聲近，西陵草色鮮。
四明登陸顯，五泄夾溪沿。
漁浦從舟楫，仙居遠市廛。
山青難入畫，花灼正如燃。
石傘陰遮徑，松潭韻寫絃。
千峯雲靉靆，雙澗水潺湲。
靈迹曾遊處，清風可坐延。
龜浮山出浪，龍去井迷年。
泉湧尋源出，蘿繁附木纏。
屏危開石上，星摘射巖前。
仙髻傳今古，峯形露醜妍。
法華初賜號，釋子已超禪。
一感因人異，羣言可理詮。
遍隨高下賞，潛解利名牽。
民室常盈目，城闉異及肩。
通幽雲底路，朝接洞中天。
必有千年隱，都忘萬事煎。
嚴園烟水亂，樊榭柳花顛。
聖閣迎仙母，湖樓望綵船。
越臺凌縹緲，溪女鬭嬋娟。
野景誠無限，遊人豈獨專。
清虛宮剎古，恍惚歲時遷。
寶相靈猶驗，雲門瑞復還。
塵埃籠古壁，章句列前賢。
醮禮因勤甚，龍宮尚儼然。
魚池乖本意，僧罟觸輕漣。
鑿石成金像，營庵對玉蓮。
瑰奇天桂室，瀟灑寶林篇。
歷歷森豪俊，昭昭著簡編。
蘭亭真翰筆，桃谷舊神仙。
想像人堪慕，淒涼物足憐。
公卿誇道路，父子遁林泉。
廢宅仙宮立，還鄉世事捐。
嗟時徒役役，味道益乾乾。
種墓藏山穴，聳祠闞水壖。
方干栖逸地，祖貫起英躔。
相隱今遺跡，侯封昔見旜。
錦衣漸我得，車帳爲民褰。
臣力難堪矣，君仁未舍旃。
挺身徒盡瘁，報德乏微涓。
所向知師古，干時愧學圓。
璣衡中切冒，條教外頒宣。
每慕黄居潁，曾卑隗相燕。
有爲懷黽勉，無術可收甄。
得請鄉邦便，躬祠祖垅虔。
耕桑初勸諭，饑疫偶成連。
賑發無深惠，疲勞獲少痊。
闔封方富稔，載路息迍邅。
近幸同年代，前符昔日緣。
一麾來鎮撫，千騎爲盤旋。
弊政因民革，煩文到日蠲。
恩隨和氣浹，令比置郵遄。
美譽皆騰實，清香已勝羶。
善良陶靜化，姦猾洗前愆。
吏畏輸心鑒，民深入善淵。
課書人第一，軺召里逾千。
身起侯藩政，班趨秘殿聯。
謀猷光帝座，議論溢經筵。
道合風雲會，功高玉石鎸。
正宜裨日月，未可問園田。
士論逾時望，人心曷月湔。
聲名加顯顯，歌頌轉翾翾。
預喜明賢遇，須知直道便。
中宸深有眷，外補實難銓。
行爲山陰老，聊收一大錢。
次韻程給事登蓬萊閣偶成
作者：趙抃
朝代：宋

蓬閣下臨千嶂起，戟扉前對五雲開。
誇詩舊屬元之宅，叶氣今同老氏臺。
月滿夜疑僊子降，風恬春喜故人來。
近緣冗劇懷清曠，夢裏東遊到幾回。
次韻程給事自述
作者：趙抃
朝代：宋

稽山報政爲和氣，併入元豐第一春。
況有德音曾面被，定歸霖雨澤斯民。
次韻程給事見懷
作者：趙抃
朝代：宋

烟水平湖千頃碧，樓臺佳木四時青。
人瞻杳杳升天宅，客意峩峩望海亭。
已是威懷寬帝念，更加豐稔慰民靈。
退公莫厭音題密，去鯉來鴻不暫停。
次韻程給事赴越任過杭相會
作者：趙抃
朝代：宋

已久論交契，何妨醉別筵。
君宜歸大用，我獨倦高年。
郡印今分治，科名昔共鎸。
離懷雖一水，言遠似三川。
次韻程給事越州元夕觀燈
作者：趙抃
朝代：宋

隔江燈火越王城，別有新春喜復驚。
累夕思鄉還有感，三年懷旅豈忘情。
歌鐘浩浩臨香陌，羅綺盈盈簇彩棚。
秉燭夜遊公不倦，也知斯樂爲民行。
次韻程給事郡齋即事
作者：趙抃
朝代：宋

望中吳越不爲賒，止隔濤江便一涯。
臺沼賜湖非俗地，蓬瀛標閣屬仙家。
僧居壁古多留句，吏事庭虛只放衙。
勝絕東方無復道，當年元相有詩誇。
次韻臘月不見梅花
作者：趙抃
朝代：宋

隔江氣候不齊時，梅向杭開越上遲。
春遠未通蓬島信，臘深先放武林枝。
嶺頭素艷從爭發，笛裏孤音却後期。
虛白堂前攀折看，詠公詩句醉金巵。
次韻范師道御史
作者：趙抃
朝代：宋

昔如李郭去登仙，今復東行並客船。
夾岸雲山千里路，滿襟風月九秋天。
持杯旋斫桐江鱠，覓句頻賡蜀國箋。
君到七閩佳麗地，荔枝紅發欲殷然。
次韻范師道龍圖三首·其一
作者：趙抃
朝代：宋

舍車弭蓋爭尋勝，坐石携泉旋煮茶。
可惜湖山天下好，十分風景屬僧家。
次韻范師道龍圖三首·其三
作者：趙抃
朝代：宋

釣叟高風冠古來，思賢令我意徘徊。
當年高隱恬無事，應似春登老氏臺。
次韻范師道龍圖三首·其二
作者：趙抃
朝代：宋

八月湖平絕越通，桐江烟水亂山中。
客舟安穩尤爲幸，百尺蒲帆一信風。
次韻葉紓太博惠硯二首·其一
作者：趙抃
朝代：宋

遺我佳篇字字珍，更兼山骨琢磨新。
古賢最重瓊瑶意，持報曾同硯席人。
次韻葉紓太博惠硯二首·其二
作者：趙抃
朝代：宋

多謝君詩重見珍，硯從黟水濯來新。
持當夏晝南窗看，玉發光輝冷照人。
次韻董儀都官見贈
作者：趙抃
朝代：宋

海陵余昔嗣英僚，舊尹咨新治有條。
此別風波嗟各路，但聞名譽籍當朝。
美夫郡接瀕江地，幸矣民多樂歲謠。
南國故人千里隔，舉頭雲嶺鬰岧嶢。
次韻蔡仲偃都官南歸留別
作者：趙抃
朝代：宋

留詩爲別重依依，春浪桃花曉弄暉。
柯嶺崢嶸何處所，蘭橈安穩送將歸。
與君志有雲泉約，顧我身無羽翼飛。
浮石仙今遺跡在，吾廬江畔憶漁磯。
次韻蔡挺提刑出巡將還
作者：趙抃
朝代：宋

榜契推誠積有年，天淵冲躍見魚鳶。
方欣友會爲愚幸，又辱詩情著意緣。
庾嶺棠陰留遠俗，贛川舟御若飛仙。
明朝預想陪高誼，滿座清風盛暑天。
次韻蘇宷游學射山
作者：趙抃
朝代：宋

錦川風俗喜時平，上巳家家出郡城。
射圃人稠諠畫鼓，龍湫波浄照紅旌。
迎真昔詫登天虎，命侶今聞出谷鶯。
勉爲遠民同樂事，使臺仍是得賢明。
次韻衢守陳守言職方招遊爛柯山
作者：趙抃
朝代：宋

賢侯九日去尋山，牽俗無由得附攀。
換世昔傳仙局久，登高今喜使車還。
平原豐稔農歡勸，犴獄空虛吏放閒。
從此爛柯光價起，爲留佳句落人寰。
次韻見和
作者：趙抃
朝代：宋

古祠靈鎮會真仙，一夕春霖激電鞭。
待得歸航已新暑，小荷江上綠田田。
次韻見寄
作者：趙抃
朝代：宋

勇退猶慚大丈夫，兩州四任若冥符。
未容上冢重官越，不謂班條再守吳。
雲屋萬家誠樂地，濤江一水隔名都。
同年後日同歸去，畫作東西二老圖。
次韻許少卿寄卧龍山茶
作者：趙抃
朝代：宋

越芽遠寄入都時，酬倡珍誇互見詩。
紫玉叢中觀雨脚，翠峯頂上摘雲旗。
啜多思爽都忘寐，吟苦更長了不知。
想到明年公進用，卧龍春色自遲遲。
次韻許遵少卿見寄
作者：趙抃
朝代：宋

頭上有霜添白髮，囊中無藥駐朱顔。
堪驚積歲加衰老，未省何時得退閒。
淵浄思臨浮石渚，喧譁羞對武林山。
君恩早賜俞音下，即擁菟裘故里還。
次韻趙少師寄別程給事
作者：趙抃
朝代：宋

人生難會合，天與此階緣。
逸駕來艱遠，孤颿映後前。
吳江阻潮汐，越嶠望雲烟。
敘別情何厚，新詩兩燦然。
次韻趙少師寄程給事二首·其一
作者：趙抃
朝代：宋

輕舟來蜀幕春時，便向錢塘詠式微。
臨海阻陪三島會，隔江遥認五雲飛。
殺雞炊黍初乘興，怨鶴驚猿却念歸。
一水盈盈天一色，夜來千里共蟾輝。
次韻趙少師寄程給事二首·其二
作者：趙抃
朝代：宋

襟懷冲曠憶江湖，老我全吳契不踈。
北闕乍違堯日遠，南風新入舜絃初。
紵溪鑑水吟無厭，箭笋鎗茶味有餘。
越絕主人招意重，卧龍山好駕安車。
次韻運使榮諲學士遊浄眾尋梅
作者：趙抃
朝代：宋

飛蓋城西探早梅，僧園欄榭燕游陪。
微寒始報冬初信，清艷應留臘後開。
子美英詞誇雪色，趙昌精筆寫香腮。
此花自有天容意，迎得春陽次第來。
次韻郁李花
作者：趙抃
朝代：宋

花縣逢春對曉暉，朱朱白白綴繁枝。
梅先菊後何須較，好似人生各有時。
次韻郡齋偶成
作者：趙抃
朝代：宋

兩火一刀名素勝，十分雙澗地長靈。
常心曾爲乘華舫，好手應難作畫屏。
北海樓前千里靜，南山天末四時青。
蓬萊自是仙家景，解使詩翁醉眼醒。
次韻郡齋即事二首·其一
作者：趙抃
朝代：宋

鳳沼寵榮辭禁闥，龍山安穩駐車輪。
東方漸喜威嚴霽，屬郡爭傳號令新。
試數歲華如過隙，宜將世事拂前塵。
因思四十年同榜，吳越如今只兩人。
次韻郡齋即事二首·其二
作者：趙抃
朝代：宋

田原多稼纔豐日，橘柚逢霜正熟初。
鑑水烟波乘興遠，蘭舟風月助吟餘。
安知賀老惟修道，未必羲之祗嗜書。
誰道蓬萊宮尚小，玉皇香案吏來居。
次韻鄭琰登睦州高峯塔
作者：趙抃
朝代：宋

舊迹蒙君麗句誇，昔同峯頂躡雲霞。
逢秋謁寺留詩筆，薄暮歸鞍照月華。
旋酌香醪浮甕蟻，鬭烹新茗滿甌花。
心餘更作儒官會，帳內諸生擁絳紗。
次韻錢顗喜雨
作者：趙抃
朝代：宋

山川靈秀降豐穰，十里油雲澤我疆。
爲叩明神虞歲旱，故飄甘澤助春陽。
征人共解江頭纜，遊女爭誇陌上桑。
令尹愛民形喜色，作詩先已報豐祥。
次韻錢顗見贈入學聽講
作者：趙抃
朝代：宋

文翁治蜀澤民深，贛守無堪愧士林。
長育務先庠序教，講磨思見聖賢心。
今茲未肯孤毫善，學者尤宜念寸陰。
三百餘篇金石奏，席間願聽得遺音。
次韻陳經侍御史禁中牡丹
作者：趙抃
朝代：宋

靈根得地占雕欄，禁苑春深奈曉寒。
烟葉綠舒成翠幄，露葩紅聳似朱冠。
次韻霍交中春游樂俗亭
作者：趙抃
朝代：宋

自憐拙政無他狀，强繼前賢樂遠民。
軒豁四簷芳草岸，夷猶千櫂綠波春。
岷山霽色塵氛斂，錦里風光氣候新。
暮角未吹人未散，醉歌歡舞共紛綸。
次韻高陽吳中復待制見寄
作者：趙抃
朝代：宋

守蜀無堪詎足論，捫參天邈紫微垣。
歲時豐衍真爲幸，犴獄空虛冀不寃。
素志未容龜曳尾，誤恩深愧鶴乘軒。
嘉章益見公高誼，所得長逢左右原。
次韻黄伯度虞部見贈
作者：趙抃
朝代：宋

念昔相逢向上方，別來驚已換星霜。
夢回半是烟波阻，詩寄全篇篋笥光。
近喜歲豐無劇訟，更多雨足壓驕陽。
施爲自顧如何爾，鳧鶴奚煩問短長。
次韻黎守毛抗屯田見寄
作者：趙抃
朝代：宋

岷峨還是一川雄，我愧行春與欲同。
樂國比年豐衍後，嘉朋終日笑談中。
沈黎太守初成政，蕃詔諸蠻悉向風。
聖世唐虞流澤遠，啟行無復用元戎。
歙硯詩
作者：趙抃
朝代：宋

君家歙溪邊，自採歙溪石。
刓磨清泉根，刳斬紫虬脊。
羅紋洗瑩緻，蛾眉隱纖直。
叩聲清而長，觸手生汗液。
正信表詢長老
作者：趙抃
朝代：宋

欲導羣迷建法門，千言百句與誰論。
入泥入水勞心力，不負黄龍五代孫。
步虛宮
作者：趙抃
朝代：宋

妙峯高處即仙居，多爲朝真作步虛。
却是清風明月夜，一聲傾聽屬樵漁。
武林冬至日即事
作者：趙抃
朝代：宋

況是東吳大有年，晨興佳氣滿平川。
魯臺紀瑞光諸史，漢殿稱觴慶九天。
鑾輅肅還禋禮畢，雞竿高揭赦書傳。
勾萌競達人知否，占得羣陽一日先。
武林即事寄前人二首·其一
作者：趙抃
朝代：宋

乞得錢塘下九天，徙從青社復三川。
坤維十往萬餘里，吳分重來七八年。
鑑水坐遥懷舊治，柯峯歸晚愧前賢。
東州賴有微之約，曾寄詩筒遞百篇。
武林即事寄前人二首·其二
作者：趙抃
朝代：宋

七十隨緣豈有由，樂天曾不厭杭州。
青山未隱如千里，白首重來又九秋。
月窟仙人遺桂子，海門神物助潮頭。
自慚老守無心力，坐鎮吾民靜即休。
武林言懷寄程給事
作者：趙抃
朝代：宋

歲豐公暇兩安舒，吳越詩筒不使踈。
世契瓊瑶風誼厚，秋光懷袖氣涼初。
二千石重閒無計，七十年過退有餘。
得旨便歸田隴去，鄉人從笑老農如。
武林閱兵
作者：趙抃
朝代：宋

吳天霜曉弄寒暉，金鼓喧闐大閱時。
帳下萬兵聽號令，軍中諸將肅威儀。
采侯命中連三箭，花陣分排卓五旗。
愧乏韜鈐當重寄，儒竹初是學書詩。
歲日示眾
作者：趙抃
朝代：宋

今年年是去年年，此處何曾有變遷。
穿耳胡僧曾說破，梅花落盡柳生烟。
歲暮偶成寄前人
作者：趙抃
朝代：宋

宦途衰老改辭勤，只計斯民不計身。
眷戀青山乖素約，遲留白首未歸人。
舉頭舊治無三舍，屈指明朝又一春。
珍重東州年契厚，趁潮雙鯉得書頻。
歲暮感懷
作者：趙抃
朝代：宋

早是窮冬逼，那堪客思兼。
事嗟流水遠，年愧入春添。
與雪幸同操，驚霜忽到髯。
晚舟前浦泊，何處有青帘。
江上白樂天祠
作者：趙抃
朝代：宋

我愛白司馬，有言來謁祠。
才名千古照，忠義一生奇。
諫切寧思祿，讒行却罪詩。
如何江上客，惟道琵琶詞。
江上遇雪
作者：趙抃
朝代：宋

凍雲交四隅，飛雪滿江湖。
急勢團風轉，閒容到水無。
並遊漁喜唱，失侶雁驚呼。
客棹沿灣泊，村醪覓徑酤。
去程方數蜀，歸思正遥吳。
得句同諸弟，余懷幸不孤。
沈侯見和再次前韻
作者：趙抃
朝代：宋

舉目皆仙迹，齋心遠俗流。
江山入詩助，蘋藻爲神羞。
去矣登危嶠，歸仍泛穩舟。
何勞嘆蕭索，無惜話真遊。
泊巴陵聞曉角
作者：趙抃
朝代：宋

五更鐘後斗沈杓，畫角三番塞角調。
青草湖平無俗籟，岳陽樓迥有寒飚。
酒腸喚醒維舟靜，夢眼驚回去國遥。
我愛清餘起傾耳，欲吟情思已飄飄。
法華堂
作者：趙抃
朝代：宋

峯頂已崔嵬，因高更筑臺。
夜分僧定起，咫尺見雲雷。
泛舟離台港
作者：趙抃
朝代：宋

賞遍舟丘上畫船，旌旗金鼓滿晴川。
潮平難繂舟人望，一似離杭過越年。
洞真觀
作者：趙抃
朝代：宋

木老巖坰冷，泉飛月殿寒。
栖真無一事，清嘯倚欄干。
清思堂偶成
作者：趙抃
朝代：宋

垂老將休俗累輕，舊鄉來守越王城。
吾懷自信無污染，何必升堂思始清。
清風閣即事
作者：趙抃
朝代：宋

庭有松蘿砌有苔，退公聊此遠塵埃。
湖音隱隱海門至，泉勢潺潺石縫來。
夜榻衾裯仙夢覺，曉窗燈火佛書開。
休官不久輕舟去，喜過嚴陵舊釣臺。
游南山宿盤龍寺
作者：趙抃
朝代：宋

盤龍得山名，寺占山之下。
老師草庵居，後嗣廣精舍。
禪流日益盛，寂照騰詩價。
我來誨其徒，競以相誇詫。
少林的的意，一語獨無暇。
默然坐明窗，孤蟾徹清夜。
遲曉登終南，行行與誰話。
游海雲山
作者：趙抃
朝代：宋

縹緲齊雲閣，遥聞摸石池。
物華春已盛，人意樂無涯。
羅綺一山遍，旌旗十里隨。
花棚夾歸道，驍騎看星馳。
湖北運使學士十二弟揚生日
作者：趙抃
朝代：宋

原上分飛羨鶺鴒，今遥荆渚昔離青。
誕辰一紀阻良會，慶席百杯新永齡。
對局每思樵客斧，爇香長奉老人星。
辛勤五福康寧術，見說時看內景經。
溪山晚目
作者：趙抃
朝代：宋

幽花連徑發，驚鳥避人啼。
雨過晴虹上，風清走馬嘶。
灘平魚艇穩，村小酒旗低。
誰及山翁樂，號呶醉似泥。
漁父五首·其一
作者：趙抃
朝代：宋

一带寒波雪浪流，謝郎終日在孤舟。
沙鷗數隻和烟落，笑倚蘭橈獨點頭。
漁父五首·其三
作者：趙抃
朝代：宋

莫笑生涯一葉舟，江湖來往自悠悠。
絲頭漫有潭中意，逐浪魚兒不上鈎。
漁父五首·其二
作者：趙抃
朝代：宋

月印蒼波入夜寒，寂寥燈火水天寬。
兒孫未解諳風色，幾度船頭失釣竿。
漁父五首·其五
作者：趙抃
朝代：宋

輕波拍岸琉璃碧，落日銜山玳瑁紅。
一曲漁歌人不會，蘆花飛起渡頭空。
漁父五首·其四
作者：趙抃
朝代：宋

卧看蝦魚日幾遭，蒹葭風起片帆高。
任公信是宜漁者，只候垂鈎釣巨鼇。
烏龍山
作者：趙抃
朝代：宋

泉石淙淙瀉百尋，羣峯環翠起春林。
危巔召雨雲先作，不失蒼生望歲心。
熙寧壬子至節夕宿兩當驛
作者：趙抃
朝代：宋

里數二千七百餘，兩當冬夜宿中途。
舉朝五往東西蜀，還有區區似我無。
玉泉亭
作者：趙抃
朝代：宋

潺潺朝暮入神清，落澗通池遶郡廳。
亂石長松山十里，討源須上玉泉亭。
瑞蓮花示禪僧
作者：趙抃
朝代：宋

紅蓮携贈碧蓮堂，一本雙葩頗異常。
珍重承天脅尊者，聞風晨夕是清香。
瓊臺
作者：趙抃
朝代：宋

台嶺周迴八百里，瓊臺中立許誰登。
宵分疑有羣仙集，月白風清最上層。
生日高齋曉起示諸弟妹子孫
作者：趙抃
朝代：宋

榮途四紀歷艱難，宦政天恩許賜還。
曉起焚香清一室，夜來飛雪滿羣山。
詩筒遠到披郵置，壽斝交行醉席間。
弟妹五人三百歲，喜吾霜鬢尚朱顔。
用蓬萊法釀酒成以四壺寄越州程給事三首·其一
作者：趙抃
朝代：宋

功臣堂號與山堂，已鬭醇醨又鬭香。
今釀蓬萊法差勝，乘壺携寄願公嘗。
用蓬萊法釀酒成以四壺寄越州程給事三首·其三
作者：趙抃
朝代：宋

一日湖頭兩信通，往來惟只遞詩筒。
何時得把金罍倒，觀取詩翁作醉翁。
用蓬萊法釀酒成以四壺寄越州程給事三首·其二
作者：趙抃
朝代：宋

武林新醞效蓬萊，莫把梨花較綠醅。
安得逢春命高會，大家同入醉鄉來。
男㞦生日
作者：趙抃
朝代：宋

重九登高節，陽秋稟氣和。
家家懽會日，祺壽所宜多。
男㞦隨侍還鄉欲回溫贈行
作者：趙抃
朝代：宋

七旬尋勝遠塵紛，身計優游荷國恩。
往復汝勤人盡說，從來忠孝出吾門。
留前人度夏方回南都
作者：趙抃
朝代：宋

宮師彌壽降尊時，頓覺光華滿郡扉。
況屬炎暉初可畏，未逢秋爽莫言歸。
山堂酒嫩浮紅蟻，石縫茶新碾翠旂。
有美望湖風四面，尚留揮汗雨霑衣。
留題修覺山
作者：趙抃
朝代：宋

按行車暫尼，身得止崢嶸。
江喜淙淙聽，雲疑步步生。
春鄰花縣好，晴遠劍關明。
買石鎸豪句，高哉老杜名。
留題劍門東園
作者：趙抃
朝代：宋

劍州古要害，重門搤開闔。
隄防兩川地，喉吭此呀呷。
在昔禦狂寇，如朽施巨拉。
時平付良守，一與公論合。
政成治東圃，於焉解賓榻。
予方錦官去，邀我置壺榼。
縱步車馬休，舉目蒼翠匝。
攄懷談笑喧，傾車潺湲雜。
不春亦芳菲，匪風自蕭颯。
主賓飲興豪，量海川酒納。
貳車臺中舊，題詩謂予盍。
默默極佳處，茲俗何以答。
留題悅亭因簡何若谷都官
作者：趙抃
朝代：宋

翠栢環庭數畝間，蕭疎仍是枕江干。
都如君子憐松茂，半爲主人諳歲寒。
素壁留詩多健羨，畫船過里暫盤桓。
因公此景予心喜，亦有高齋待掛冠。
留題戲綵堂示男㞦
作者：趙抃
朝代：宋

我憩堂中樂可知，優游逾月意忘歸。
老來不及吾兒少，且著朱衣勝綵衣。
登安樂山塔
作者：趙抃
朝代：宋

池有靈泉泉有龍，高僧深隱梵王宮。
雲林百里如屏障，安樂山西一望中。
登望越亭寄程給事
作者：趙抃
朝代：宋

望越亭無一點塵，迢迢東首座凝神。
雨餘岫色濃如黛，日出波光爛若銀。
我類武陵歸去客，君爲蓬島上頭人。
誰知老守吾鄉便，得與詩翁作善隣。
登望闕臺
作者：趙抃
朝代：宋

江外三千里，城頭百尺臺。
神都瞻寶闕，星斗切瑶魁。
風闊春襟快，雲披曉月開。
山川增氣象，欄檻出塵埃。
天際橫歸鴈，林梢露出槐。
喜逢冠蓋客，半是日邊來。
登真巖
作者：趙抃
朝代：宋

殿閣凌空鎖翠嵐，雪晴春色在松杉。
芝駢羽駕歸何處，留得雙烏宿舊巖。
登章貢臺
作者：趙抃
朝代：宋

章貢東西派，并流作贛川。
奔湍出城曲，離合向臺前。
把酒來憑檻，鳴鼙見放船。
滔滔歸底處，滄海路三千。
登越州新昌石佛閣
作者：趙抃
朝代：宋

南明石像世稱奇，人說嘉州具體微。
大小何煩較吳蜀，法身無處不同歸。
登開化寺白賁亭
作者：趙抃
朝代：宋

秋霽濤江氣象寬，龍山亭聳憑雲端。
老僧欲快吾心目，旋剪當軒竹數竿。
登雲黄山
作者：趙抃
朝代：宋

雲黄絕頂冠峯巒，七佛當時行道壇。
天斂積陰千里霽，故令登賞得盤桓。
登飛泉寺會峰亭
作者：趙抃
朝代：宋

會峰亭對大屏風，萬秀千奇聳若空。
不識誰能奪造化，真仙世界一壺中。
登龜峰羣峰亭
作者：趙抃
朝代：宋

桃花臺下繫輕舠，直上崢嶸不憚勞。
歷示羣峯三十二，一峯還壓一峯高。
白鶴泉
作者：趙抃
朝代：宋

靈派本無源，因禽潄玉泉。
自非流異稟，誰識洞中僊。
監神泉監五弟拊生日寄法醞爲壽
作者：趙抃
朝代：宋

歲首月三逢誕日，壽樽遥寄助童顔。
黄庭內景非虛語，百二十年猶可還。
眉山麻衣至德觀真仙亭
作者：趙抃
朝代：宋

我愧無能使兩川，龜琴爲伴僅三年。
清朝自是朝真客，何必登山更望仙。
石橋
作者：趙抃
朝代：宋

曉登山閣一爐香，瞻企神僧到上方。
人度石橋何所畏，如來原是世津梁。
禁籞見牡丹仍蒙恩賜
作者：趙抃
朝代：宋

校文春殿籥天關，內籞千葩放牡丹。
風捲異香來幕帟，日披濃艷出欄干。
芳菲喜向禁中見，憔悴憶曾江外看。
剪賜從臣君意重，數枝和露入金盤。
禪僧重元自青過齊因寄
作者：趙抃
朝代：宋

教被山東十稔餘，人人師爲指迷途。
仰天峭絕靈巖峻，萬里閒雲一點無。
禪僧重喜堅辭紫衣勉令承命
作者：趙抃
朝代：宋

道場清浄絕纖埃，雲水中間丈室開。
莫把賜袍容易看，帝恩新自日邊來。
禹穴
作者：趙抃
朝代：宋

洞天三十六非虛，今古稱奇事可書。
深坎閉藏惟巨石，只應方士識龍居。
答前人喜杭越二守賡唱
作者：趙抃
朝代：宋

吳越江分兩郡齋，濤音朝夕聽風雷。
且陪故友閒賡唱，未遂先廬歸去來。
時節豐登饒鼓吹，湖山清曠見樓臺。
中秋明月期公共，萬里烟氛徹曉開。
答彭守鮑叔軻郎中
作者：趙抃
朝代：宋

白雲東向日瞻凝，連掞封章寫至誠。
八十親高思就養，二千石貴退辭榮。
蘭陔得志趨吳分，棠芾留陰在蜀城。
腰印還鄉人子樂，錦衣光動綵衣明。
答毛章秀才
作者：趙抃
朝代：宋

兩闋新詩出慎江，親携迎我重嗟降。
深藏篋笥生光彩，價抵千金璧一雙。
答江鉞都官見招
作者：趙抃
朝代：宋

風波岐路益馳奔，踈靜嗟誰得似君。
樂矣夜觴西嶺月，傲然秋釣北谿雲。
詩章有趣爲千首，利祿無心顧一分。
雞黍辱招來慰意，俗拘何計入蘭薰。
答贛縣錢顗著作移花
作者：趙抃
朝代：宋

令尹憐花意思勤，海棠多種郡園新。
自從兩蜀年年見，今日欄邊似故人。
答閬州通判吳師孟職方
作者：趙抃
朝代：宋

閬州之景天下奇，嘗見老杜城南詩。
嘉陵江湍清且潔，錦屏山疊雄復巇。
醉翁生鐘大峩秀，收拾氣象爲文詞。
自從屏星副郡治，訟平事簡奚設施。
幽潛穹大極所有，搜羅詠賦一不遺。
州僚俊集嘉酬和，海濤洶湧洪波隨。
顧余不鄙可語者，聯編累軸緘以貽。
寸珠盈掬破冥晦，尺璧入手無瑕疵。
窮搜囊篋暴侈富，開窺秘嗇心驚嬉。
竟微一毫報佳況，臨紙復輟慚久之。
紀雨
作者：趙抃
朝代：宋

歲始三日雨，恩隨萬井春。
如何至和氣，先被遠方人。
洗濯山川秀，霑濡草木新。
堯仁際天地，調燮有臣鄰。
經樂清寄前縣令周邠
作者：趙抃
朝代：宋

舊治熙熙樂似春，退公章句更清新。
官居佛舍留題徧，可惜詩人只字民。
經鄱陽湖
作者：趙抃
朝代：宋

捨陸事川程，霜天曉色明。
長波萬頃闊，大舸一帆輕。
靜唱村漁樂，斜飛渚鴈驚。
雲披見樓閣，隱隱豫章城。
縉雲玉虛宮
作者：趙抃
朝代：宋

宮前車轍狀分明，世說軒轅上玉清。
仰慕勞心是秦漢，不修功行只虛名。
繡川湖
作者：趙抃
朝代：宋

東南山水聞之久，未省人曾說義烏。
萬頃波濤驚客眼，始知中有繡川湖。
續夢中作
作者：趙抃
朝代：宋

邊寄今儒弁，帷籌得將才。
甘辛均士卒，號令走風雷。
驚曉城鼙急，吹秋隴笛哀。
先聲羌膽碎，聞道漢兵來。
罾魚
作者：趙抃
朝代：宋

生涯罾一架，深浦勢并兼。
張目因知密，游鱗不漏纖。
急收防力跳，輕語怕驚潛。
持去全家樂，盈盤鱠縷甜。
聞嶺外寇梗
作者：趙抃
朝代：宋

驚說炎飚烟瘴時，洞蠻蜂起寇南陲。
家書萬倍金難得，遠夢千迴路不知。
刺史沒身專捍禦，諫官銜命救瘡痍。
伏波死去今誰繼，大筆銘勳壓海涯。
聞杜植移使湖南
作者：趙抃
朝代：宋

去歲南來幸守麾，故人江上喜新眉。
十分勸我流霞酒，一曲聽公白雪詞。
此後拙疎真有賴，而今談笑杳無涯。
驚聞擁節重湖去，憑仗西風寄所思。
聞楊畋病愈
作者：趙抃
朝代：宋

湖南楊叔武，消息有人傳。
連歲征蠻徼，經秋卧瘴烟。
爲時天未喪，勿藥病還痊。
雲水溶溶去，憑詩寄此篇。
聞致政趙少師概入境寄獻
作者：趙抃
朝代：宋

我公優暇若神仙，八十高齡眾所賢。
政府昔同俄一紀，留封今別又三年。
及時和氣來吳國，度曲薰風入舜絃。
昨日清臺應密奏，老人星照浙西天。
聞雷可喜
作者：趙抃
朝代：宋

雷奔電激夜溟溟，虎嘯能吟魄鬼驚。
用即不勤功即進，聖胎涵養道芽生。
自殿院得請知睦州同范御史挽舟過潁寓言·其一
作者：趙抃
朝代：宋

潁波清闊接淮沂，人似遊山棹似飛。
酒熟鱸肥何以樂，與公同是故鄉歸。
自殿院得請知睦州同范御史挽舟過潁寓言·其三
作者：趙抃
朝代：宋

初見遥山橫水湄，舊鄉依約白雲飛。
還同戶部詩中道，終日思歸此日歸。
自殿院得請知睦州同范御史挽舟過潁寓言·其二
作者：趙抃
朝代：宋

得請天閽出擁麾，舊山東望已心飛。
君恩欲使鄉人寵，猶許峨冠獬豸歸。
自溫將還衢郡題謝公樓
作者：趙抃
朝代：宋

鴈蕩周遊遂此過，永嘉人物竟如何。
三賢籍籍風流守，一宿怱怱證道歌。
城脚千家具舟楫，江心雙塔壓濤波。
因留子舍欣踰月，歸去事知所得多。
自溫江宿僧浄偲秀野軒
作者：趙抃
朝代：宋

千里尋山憶爛柯，七旬歸去此重過。
因觀秀野軒前景，與我高齋不較多。
至成都有作二首·其一
作者：趙抃
朝代：宋

四十年間利祿身，平生踈拙任天真。
慙無治迹留青社，喜奉恩華覲紫宸。
去國早逢關右雪，下車還人劍南春。
爲憐錦里風光好，不倦從來作主人。
至成都有作二首·其二
作者：趙抃
朝代：宋

西指梁岷路屈盤，猶能矍鑠據征鞍。
大庭臨遣皇恩重，還俗傳聞睿詔寬。
峯聳雲粧銀世界，江深春動錦波瀾。
遨頭老矣民知否，莫作風流太守看。
致仕後立春偶成
作者：趙抃
朝代：宋

四紀榮塗愧濫巾，聖恩從請幸全身。
高齋靜有無窮樂，又報元豐第四春。
致政都官宋兄言歸舊隱贈行
作者：趙抃
朝代：宋

休官鎮浮俗，眉壽冠同年。
恬養八十歲，苦吟三百篇。
乘秋迓杖屨，終日隱林泉。
我羨歸歟樂，高蹤不可肩。
與男㞦遊天台石橋覽先祖詩因成
作者：趙抃
朝代：宋

石橋吾祖昔留詩，句有天寒樹著衣。
山下老僧能歎詠，諸孫三歲與光輝。
舟過何若谷郊居
作者：趙抃
朝代：宋

峽口寒流如箭急，灘頭輕棹若雲奔。
玉峰樓鎖人歸去，回首斜陽一黯魂。
芳草
作者：趙抃
朝代：宋

翠密馴文雉，叢深隱畫輪。
離披金谷曉，寂寞茂陵春。
古渡班荆客，長堤走馬人。
芊芊似袍綠，一雨一番新。
虔州即事
作者：趙抃
朝代：宋

君恩山重若爲酬，補郡都忘樂與憂。
惶恐灘長從險絕，鬰孤臺迥足觀遊。
贛川在昔名難治，鈴閤于今幸少休。
人謂闊疎予自喜，遠民安堵更何求。
蜀倅楊瑜邀罨畫池
作者：趙抃
朝代：宋

占勝芳菲地，標名罨畫池。
水光菱在鑑，岸色錦舒帷。
風碎花千動，烟團柳四垂。
巧才吟不盡，精筆寫徒爲。
照影摇歌榭，分香上酒巵。
主人邀客賞，和氣與春期。
行甫索頌卷
作者：趙抃
朝代：宋

空生老病已忘言，何處如今有偈篇。
要會從來無一字，溪邊楊柳密籠烟。
西湖吳中允墳生芝草
作者：趙抃
朝代：宋

中允壽齡尊，人亡德尚存。
無根彼芝草，爲瑞此松墳。
往行稱鄉井，遺榮付子孫。
靈苗豈虛設，所應在高門。
覺林寺
作者：趙抃
朝代：宋

古寺無碑刻，僧云不記年。
自餘安所問，惟是愛林泉。
覽先祖太傅留題國清寺繼和
作者：趙抃
朝代：宋

得謝殊狂客，無言愧浄名。
心觀潭月白，梵聽海潮聲。
曉色開華頂，秋暉照赤城。
公詩播人口，冰玉未爲清。
觀寶林院塔偶成
作者：趙抃
朝代：宋

寶山新塔冠山形，心匠經營不日成。
突兀插天三百尺，莊嚴容佛一千名。
下臨泉竇靈鰻蟄，上拂雲端過鴈驚。
入境行人十餘里，指浮圖認越王城。
觀海
作者：趙抃
朝代：宋

巨海澄瀾波自平，停車冉冉看潮生。
豈同八月吳江會，共駭潮頭萬鼓鳴。
觀潮因寄五弟拊生日
作者：趙抃
朝代：宋

祝弟生辰不憚遥，元豐六稔慶三朝。
源源祺壽來無盡，一似錢江兩信潮。
觀老僧會才畫像
作者：趙抃
朝代：宋

白鶴叢林古梵宮，壁間留像見真風。
憶師去歲雷峰別，只似南柯一夢中。
觀音巖
作者：趙抃
朝代：宋

石龍一滴水涓涓，大士巖溪峭壁間。
我道音聞無不是，何須曾入寶陀山。
言懷
作者：趙抃
朝代：宋

前日桐江今贛川，諫官得郡愧非賢。
東吳鄉便君恩厚，理棹重來始四年。
言懷寄三兄
作者：趙抃
朝代：宋

沿牒非吾土，逢春憶故園。
于今佐犀帳，經歲別鴒原。
訟簡仍開卷，時平且屬鞬。
江鄉去千里，凝睇一銷魂。
訪何若谷
作者：趙抃
朝代：宋

君愛仙源厭塵俗，高樓對起欄干曲。
朝霞灼灼浮晴暉，二十四峯照羣玉。
樓下長江烟水綠，樓前有瀨歸艎促。
主人借問何時還，回首崢嶸看不足。
詠竹爲六弟抗司戶生日
作者：趙抃
朝代：宋

萬竿終日弄清風，溽暑消除爾有功。
老去年時轉瀟灑，此君真是竹林翁。
謁廣慈大師詩頌·其一
作者：趙抃
朝代：宋

乞得鄉州樂矣哉，雪峰安靜此徘徊。
浙江莫謂音書隔，一日潮聲兩度來。
謁廣慈大師詩頌·其二
作者：趙抃
朝代：宋

大空西山小空東，侍者神通未知窮。
庵來不言還作麽，數珠提起□裴公。
謁水心院講僧繼忠
作者：趙抃
朝代：宋

烟波周匝望中賒，乘興驅車一逕斜。
誰識上人修證地，水晶宮裏法王家。
謁青城山
作者：趙抃
朝代：宋

背琴肩酒上青城，雲爲開收月爲明。
觀宿有詩招主簿，廬空無分遇先生。
牆留古畫仙姿活，石載奇文俗眼驚。
却念吾鄉山亦好，二年孤負爛柯行。
謝周源職方惠詩
作者：趙抃
朝代：宋

嶺上寒梅冒臘開，故人千里意徘徊。
佳篇贈我慚無報，明月珠投暗裏來。
謝天彭浄慧大師見訪
作者：趙抃
朝代：宋

庵巖歸隱絕纖埃，內外中間安在哉。
正似無心雲一片，等閒隨雨出山來。
謝張遨先生惠詩
作者：趙抃
朝代：宋

懷想仙風甚渴饑，岷山潛德世誰知。
愚今幸有真消息，先得曹溪五首詩。
謝曾魯公惠維摩居士真
作者：趙抃
朝代：宋

問答眾口徒紛紛，爭入菩薩不二門。
金毛獅子不敢吼，不嘿不見維摩尊。
維摩之尊無異相，潞州傳出毗耶像。
相公村與知非子，掛向壁間看榜樣。
謝梁準處士惠琴
作者：趙抃
朝代：宋

高懷宜與正聲通，妙絕孫枝三尺桐。
開匣爲公鳴一弄，薰風中有故人風。
謝蜀倅盧夏郎中惠詩
作者：趙抃
朝代：宋

三十三年同榜中，始來全蜀見詩翁。
文高格老人知否，爲見元和遠祖風。
謝賜飛白御書晏羣玉殿
作者：趙抃
朝代：宋

朝野歡和際，君臣愷樂時。
聖謨天地久，睿藻日星垂。
內閤羣編啟，靈函眾寶披。
光華頒帝翰，密勿寵官師。
雨露神毫灑，風雲上意綏。
翱翔轉鸞鳳，夭矯奮龍螭。
侍宴聆清問，銜杯拱睟儀。
御香蒙領袖，和氣入肝脾。
言念宸恩重，曾非賤士遺。
天顔瞻咫尺，臣職愧箴規。
補闕難言衮，傾心竊比葵。
養賢兼養正，所願易求頤。
賞春亭
作者：趙抃
朝代：宋

滂葩浩艷滿亭隈，當度芳樽醉看來。
始信春恩不私物，亂山窮處亦花開。
贈五嶽觀王道士二首·其一
作者：趙抃
朝代：宋

解蜀歸吳十月行，出門無計別青城。
憑師爲上希夷殿，稽首燒香道姓名。
贈五嶽觀王道士二首·其二
作者：趙抃
朝代：宋

道士修真心地樂，域自逍遥鄉寂寞。
世間名利任紛紛，一弄清琴一爐藥。
贈別周元忠秀才
作者：趙抃
朝代：宋

吾里推高節行孤，諸生師帳是規模。
窮經不治五畝宅，教子已爲千里駒。
暫出林泉飛兩槳，且陪風月賞西湖。
了知富貴儻來物，誰向浮雲問有無。
贈前人酒
作者：趙抃
朝代：宋

器潔泉香忻得醉，慇懃分與洞中人。
知君一飲無窮樂，和氣三田長似春。
贈吉安院主
作者：趙抃
朝代：宋

學佛之徒眾，難能是向文。
唯師獨奇尚，於我故慇懃。
詩遇知音誦，琴防俗子聞。
虛亭對明月，長許到宵分。
贈東川曹道人
作者：趙抃
朝代：宋

養生非謂獨存神，功行須令日日新。
高睨鵬摶風萬里，靜憐龜息壽千春。
物無凝滯心無積，名已逍遥道已醇。
命不在天須力信，世間多少未知人。
贈沖妙李先生
作者：趙抃
朝代：宋

老君作經五千言，勤行大笑亡與存。
先生有詩七百首，詔書三度來天門。
年登八十齒髮壯，骨輕步武如雲奔。
一琴一樽一爐藥，人間日月從朝昏。
贈濮陽高蒙處士
作者：趙抃
朝代：宋

事了還家不記年，三茅儔侶盡真仙。
恰如少華希夷子，十度花殘一覺眠。
贈狄節推
作者：趙抃
朝代：宋

唐嗣幾危國步艱，梁公忠力世難攀。
不辭鼎鑊君臣際，爲正朝廷子母間。
今見裔孫仍白首，去從幕府綰青綸。
旌賢有後十二代，轉覺勳名重泰山。
贈玉局李垂應太師
作者：趙抃
朝代：宋

坐觀山水地幽清，恬淡冲虛樂性情。
跡混光塵宗老氏，術通仙俗似君平。
欣逢真侶論根本，恥向權門叩利名。
濟世金丹得傳授，先生高隱在青城。
贈琴臺僧正
作者：趙抃
朝代：宋

寺古傍郊坰，門無車馬聲。
我來聞眾妙，人少到師清。
錦水金波靜，銀蟾一指明。
幽琴徐發響，真不負臺名。
贈禪僧二首·其一
作者：趙抃
朝代：宋

雲意乘秋任往還，泉音終日自潺潺。
師心正與雲泉契，不稱城居祗稱山。
贈禪僧二首·其二
作者：趙抃
朝代：宋

瀫水曹溪一滴通，爛柯元是妙高峯。
子湖有犬無人會，我欲憑詩寄老蹤。
贈蔡山王處士
作者：趙抃
朝代：宋

蔡山深處隱林泉，遠離塵紛僅十年。
已得琴中平淡意，有絃終日似無絃。
贈詩僧
作者：趙抃
朝代：宋

戀勝窮幽彼上人，平生瀟灑樂天真。
松間竹下成何事，坐諷行吟老更新。
贈講僧遇清
作者：趙抃
朝代：宋

松檜成陰夾徑寒，喧卑無路得相關。
因嗟勢利方爲市，故掩庵扉獨占山。
薄俗性隨紅葉變，上人心與白雲閒。
慇懃約我休官後，深筑隣齋數往還。
贈鄭賡高士
作者：趙抃
朝代：宋

易有幽人象，天垂處士星。
知音辭相府，歸養爲親庭。
閒和碧雲句，深窮白首經。
惟賢二千石，優顧眼尤青。
贈陽安徐邁表兄屯田
作者：趙抃
朝代：宋

少時所學苦，食蘗日自强。
壯歲從宦清，飲冰中剛腸。
陽安百里地，邈在天一方。
惠政不鞭朴，斯民樂耕桑。
念予昨守贛，與兄會家鄉。
兄今歲已滿，余遽提蜀疆。
一朝此邂逅，五載忘參商。
且勿語離索，易老驚鬢霜。
且勿較通塞，放懷把酒觴。
上方聖政新，求賢坐明堂。
兄道足施設，兄志彌頡頏。
喜予外祖門，從此生輝光。
越州講僧智月見訪
作者：趙抃
朝代：宋

不憚風霜道阻修，一瓶一鉢少遲留。
稽山未可輕歸去，浮石精藍況舊遊。
辛巳青州翫月有懷
作者：趙抃
朝代：宋

中秋去歲中和宴，表海今宵北海罍。
天上無私是明月，隔淮千里照人來。
辛酉歲旦偶成
作者：趙抃
朝代：宋

一夕寅隅斗轉魁，三陽和氣入春臺。
鑑中華髮渾霜雪，七十四從頭上來。
述懷
作者：趙抃
朝代：宋

三十年前一布衣，爛柯山下驟鳴飛。
夢刀蜀國青天上，衣錦杭州白晝歸。
曾預機衡蒙帝眷，自同葵藿向晨暉。
東齋事少愚知幸，終日平嵐面翠微。
退居十詠·放魚
作者：趙抃
朝代：宋

魚不能言似可哀，竭池千數競徘徊。
瀫江深處呼僮放，羨爾優游得所哉。
退居十詠·望南山
作者：趙抃
朝代：宋

烏巨東西氣候秋，子湖岡隴暮雲浮。
欲觀古佛叢林地，只用憑欄一舉頭。
退居十詠·柳軒
作者：趙抃
朝代：宋

動入和風靜惹烟，翠條踈處露池蓮。
林中盡是能吟物，春有黄鸝夏有蟬。
退居十詠·歸歟亭
作者：趙抃
朝代：宋

密徑修筠郊外居，小亭隨意榜歸歟。
等閒早暮携筇到，池沼東頭是舊廬。
退居十詠·水月閣
作者：趙抃
朝代：宋

池閣孤清瞰碧流，太虛懷抱物華秋。
圓蟾默有中宵約，幾點閒雲爲我收。
退居十詠·濯纓亭
作者：趙抃
朝代：宋

亭上秋登遠目明，灈纓誠不是虛名。
晴波一片如鋪練，浮石江心徹底清。
退居十詠·竹軒
作者：趙抃
朝代：宋

暑威何處稱疎慵，百本修篁小檻東。
時遣清風送消息，此君都在不言中。
退居十詠·負郭田
作者：趙抃
朝代：宋

累歲辭榮得帝俞，老來天幸更誰如。
腰間已解黄金印，歸有田耕二頃餘。
退居十詠·雙松
作者：趙抃
朝代：宋

少時親手植雙松，晝愛層陰夜聽風。
今日歲寒踰五紀，也應心似主人翁。
退居十詠·高齋
作者：趙抃
朝代：宋

軒外長溪溪外山，捲簾空曠水雲間。
高齋有問如何樂，清夜安眠白晝閒。
送二十三姪岯還衢赴舉
作者：趙抃
朝代：宋

行美文精即擅場，不論京國與江鄉。
鄉人若問吾歸計，已叩天閽第九章。
送五弟得替赴闕
作者：趙抃
朝代：宋

三載神泉績大成，交章使者薦能名。
朝廷方且求人切，未可圖閒學老兄。
送交代楊推官
作者：趙抃
朝代：宋

三載從軍績用成，代還京闕黯離情。
亭長且作班荆飲，江迥愁聞唱棹聲。
前席去當回帝問，初筵今已號賓榮。
交承參袂宜敦好，莫惜殷勤重報瓊。
送任浩朝散赴鄱陽景德鎮
作者：趙抃
朝代：宋

十年留滯尚爲郎，樂道無愁解到腸。
去路溪山排古嶂，滿囊金玉貯新章。
休論富貴可求事，況得神仙不死方。
官罷錢塘好歸矣，濯纓清自有滄浪。
送何孟侯先生之平原
作者：趙抃
朝代：宋

束書携劍出西州，恩舊相歡事遠遊。
架上昔曾窮聖卷，幄中今好贊賓籌。
也知賢帥須青眼，應念慈闈已白頭。
到日欲憑歸信杳，寒鴻成陣叫清秋。
送余宗道主簿赴官
作者：趙抃
朝代：宋

枳鸞新命去逢春，士論許爲忠孝人。
白首慈親七十八，安居榮侍入西秦。
送余林二生赴舉
作者：趙抃
朝代：宋

並遊攀逸軌，兩喜擅佳聲。
鵠志一千里，鵬圖九萬程。
青雲今共上，白水舊齊盟。
聖主君堪羨，連鑣去策名。
送僧得賜經還永嘉
作者：趙抃
朝代：宋

志願未如終未回，十年京洛走風埃。
珍函寶藏五千軸，一日降從天上來。
送六弟隨子之官毗陵
作者：趙抃
朝代：宋

鴈序暫分飛，毗陵動所思。
廉能真有子，清白素聞詩。
船泛西州遠，山尋北蕩奇。
明春復歸會，還是隔年期。
送別張憲唐民
作者：趙抃
朝代：宋

三年持節按刑章，豈弟其誰不歎降。
才者設施功第一，使乎光彩竟無雙。
宣風蜀右成新法，易拜秦東得舊邦。
欲識遠人留戀意，隴泉幽咽下巴江。
送前人赴闕
作者：趙抃
朝代：宋

正性歸忠誼，名談見本原。
中丞有賢子，宣聖得真孫。
解職留民惠，還朝拜主恩。
東方要安堵，一爲上前論。
送前人過鄉還朝
作者：趙抃
朝代：宋

景祐賢科昔共登，長沙賓佐復交承。
三千里外今同郡，二十年前舊得朋。
贛水帆檣驚遠別，玉峯欄檻到先憑。
朝廷正是求材日，欲戀仙鄉算未能。
送前人還都
作者：趙抃
朝代：宋

蜀道將輸茂績成，遠人安靖歲豐盈。
發施號令岷山峻，除去貪婪錦水清。
一旦賜環來日下，九秋乘驛度雲程。
朝廷禮盛榮歸好，親見吾皇講太平。
送劉昭寺丞游河南
作者：趙抃
朝代：宋

雲水無心是處同，洛陽花發正春風。
路逢達道人休問，熊耳山開少室空。
送十七姪嶙承事赴任貴溪
作者：趙抃
朝代：宋

百里囂繁不易爲，乘時今去是鎡基。
直令爾邑成良俗，況自吾家有吏師。
却扇涼飚驚熱奪，下車和氣覺春熙。
綵衣迎養雙親志，此樂人間更有誰。
送十二弟太博揚倅潭州
作者：趙抃
朝代：宋

我憶初筵湖外日，于今三十八年間。
無緣再得遊潭府，有夢還應到嶽山。
屈指春秋驚老大，滿頭霜雪欲歸閒。
之官莫憚長沙遠，行業於人不愧顔。
送同年何推官
作者：趙抃
朝代：宋

浹恩頒漢檢，沿牒別熊川。
免作徒勞嘆，聊爲從事賢。
貯文囊製錦，贊畫幕依蓮。
志尚心非石，標儀骨是仙。
贈言驚去矣，携手覺淒然。
遠目渾疑斷，離腸已似煎。
馬嘶楓葉道，人醉菊花天。
到日成優績，宸綸佇九遷。
送吳栢節推赴闕
作者：趙抃
朝代：宋

簡刑憂俗困，一境被恩私。
清極人知勸，誠先吏不欺。
席觴徒眷戀，岸菊漸離披。
薦鶚有餘表，橫飛去指期。
送周古尉武康
作者：趙抃
朝代：宋

少時來訪武夷峯，學業優殊志氣雄。
今我老歸公始仕，神仙宮在水晶宮。
送周穎之京師
作者：趙抃
朝代：宋

吾鄉伯堅真丈夫，氣剛色强言詞疎。
胸中一物不使有，日儲月斂唯詩書。
布裘落魄韋带緩，權門不肯低眉趨。
朋游累百誰爾汝，人皆不與爭揶揄。
掩關啜菽苦意氣，糞壤玉璧泥沙珠。
宣慈中山我孤處，昨日走介貽我書。
書云詔下籲俊乂，父兄命頴之京都。
古人求養志擇祿，今而豈得逃馳驅。
肩書手劍出門去，嚌咨肯復兒女如。
我聞此語涕交下，人皆欲養繄我無。
羨子之爲與道合，勸子亟往無踟躕。
明年得志拜堂上，豈非人子榮親歟。
送姚源道郎中赴闕
作者：趙抃
朝代：宋

我念同僚遽解携，贈言如古漫成詩。
二年別乘臨岐日，八月登槎上漢時。
莫阻十分斟釀蟻，不須三嘆聽歌驪。
還朝寵數應非次，神聖方今大有爲。
送崔度推官任滿還長安
作者：趙抃
朝代：宋

三歲西州此效官，幕中無事有賓歡。
瞻雲預喜長安近，歸騎還驚蜀道難。
分袂天涯逢臘盡，入關時候正春寒。
前途應念朋從意，回首秦亭一據鞍。
送左緜孫珪職方赴闕
作者：趙抃
朝代：宋

三年遺愛被西州，供帳民情豈易留。
險道若天春氣近，雄關如劍曉光浮。
禁中曾上臺僚薦，使者仍書郡課優。
去矣青雲岐路穩，不須回首越王樓。
送張唐英司理赴渝州
作者：趙抃
朝代：宋

不用咨嗟愴別離，聽吾持酒祝公詞。
少年得第人誰似，純孝於親里共推。
姓字已通丞相夢，才名須結聖君知。
嶽情要在平生允，容駟高門自有期。
送張唐英太博
作者：趙抃
朝代：宋

蜀卿榮耀跂光塵，忠孝兼全到古人。
萬乘累年聞奏牘，雙親同日拜恩綸。
志侔鸞鵠風儀遠，文得岷峨氣象新。
聖政於今急賢者，肯教留滯蜀江濱。
送張彭赴會稽丞
作者：趙抃
朝代：宋

扁舟行渡浙江濱，湖上風光已漏春。
爲報稽山民吏道，邑丞今是悟空人。
送張聞職方歸江原
作者：趙抃
朝代：宋

未登七十早還鄉，終日高吟酒滿觴。
訪我飄然又歸去，萬松莊裏引年堂。
送張處士
作者：趙抃
朝代：宋

下峽孤舟快似飛，西江歸去一天涯。
鄉人故眼知君否，功行如今無不爲。
送昭文劉少卿移知南海
作者：趙抃
朝代：宋

世緒傳英德，時才播令名。
錦裀終襲慶，桂籍舊升榮。
仕路登優績，朝閨服俊聲。
風猷著臺閣，操尚冠簪纓。
墳衍方謀學，冰霜未底清。
分憂膺閫寄，頒教洽輿情。
會府資謀計，中闈念篤誠。
漢庭當繼好，戎帳去修盟。
通幣旋君節，飛芻擁使旌。
舟車勤轉漕，倉廩慶豐盈。
廉士祈甄用，貪官愧竄驚。
鳳書來輦轂，熊軾鎮荆衡。
壓境無喧訟，連疇近力耕。
騰謠聞五袴，行樂護千兵。
道路纖塵絕，人家協氣生。
渙恩飛睿詔，華序拜名卿。
更直羣書府，于宣百粵城。
祖筵徒戀戀，仙舸重行行。
預想歌來暮，前期報政成。
上心方簡注，元鼎佇和羹。
送曾交屯田赴闕
作者：趙抃
朝代：宋

治多祥氣感，名可信書褒。
詩有千篇富，才爲兩蜀豪。
任誠時少與，敦義世推高。
劍棧芳菲地，公行我亦勞。
送李運使學士赴闕十詠·其一
作者：趙抃
朝代：宋

懿識本天資，長才繼者誰。
漕舟逾萬計，實廩近千斯。
入境喧輿頌，還鄉結主知。
上方思柄用，何惜告謀惟。
送李運使學士赴闕十詠·其一〇
作者：趙抃
朝代：宋

供帳楚江濱，瞻言淚滿巾。
如何從事客，曾作受恩人。
再顧溝中物，尤慚席上珍。
異時調鼎鼐，應許與陶鈞。
送李運使學士赴闕十詠·其七
作者：趙抃
朝代：宋

荆衡此駕軺，封郡去相遼。
國廩矜流衍，農疇喜富饒。
幾時無協氣，何處不讙謠。
漢室通糧道，論功最後蕭。
送李運使學士赴闕十詠·其三
作者：趙抃
朝代：宋

睿簡從朝議，僉俞協帝疇。
受釐延賈傅，給饋美酇侯。
會府居功最，朝廷錫命優。
思皇今在旦，歸去贊宸猷。
送李運使學士赴闕十詠·其九
作者：趙抃
朝代：宋

歌闋散雕筵，膺舟是謫仙。
秦亭臨斷岸，楚水浸遥天。
魏闕瞻湖上，長安指日邊。
綵旍隨目遠，一向立風前。
送李運使學士赴闕十詠·其二
作者：趙抃
朝代：宋

下士無虛坐，摛文有話言。
鎮浮賢者業，襲慶相君門。
在郡行車樂，瞻天被詔溫。
只應朝請日，三接渙宸恩。
送李運使學士赴闕十詠·其五
作者：趙抃
朝代：宋

傳姻聯世美，振玉擅家聲。
南楚聊均逸，東臯亦勸耕。
察廉無遁物，刺舉有能名。
宣室今前席，寧庸羨賈生。
送李運使學士赴闕十詠·其八
作者：趙抃
朝代：宋

南榮來漢詔，北闕近堯天。
懿績隆三歲，豐儲備九年。
威嚴多摘伏，薦籍幾登賢。
去去民思甚，銷魂盡黯然。
送李運使學士赴闕十詠·其六
作者：趙抃
朝代：宋

早擅雲間譽，嘗登月裏名。
十輪門襲慶，萬石世傳榮。
待繼開賓閤，聊爲擁使旌。
績成今第一，歸作漢公卿。
送李運使學士赴闕十詠·其四
作者：趙抃
朝代：宋

壓境號民蘇，連甍競樂輸。
萬桑豐歲計，一節赴朝趨。
安穩舟無恙，雍容騎甚都。
贈言聊紀盛，爲頌愧非夫。
送杭州道士錢自然
作者：趙抃
朝代：宋

帥王歸覲息兵鋋，吳越蒙恩過百年。
世賞至今軒冕盛，真孫宜作地行仙。
送楊監簿南歸
作者：趙抃
朝代：宋

數隨鄉薦始登科，清白門中所得多。
伯氏文章天下望，家風元是老維摩。
送毛寬任清流主簿
作者：趙抃
朝代：宋

輕舟離曉岸，涼氣滿秋空。
鸞枳從官況，蟾宮繼父風。
榮塗終頡頏，清節愈磨礲。
今我所期子，名當徹舜聰。
送海印長老赴峨眉都僧正二首·其一
作者：趙抃
朝代：宋

歸根落葉舞秋風，入蜀分携瀫水東。
欲別何煩示圓相，普賢今作主人翁。
送海印長老赴峨眉都僧正二首·其二
作者：趙抃
朝代：宋

片雲無著又西還，過盡秦山上蜀山。
我獨爲師懽喜處，一程程入舊鄉關。
送王九臯道人遊杭州
作者：趙抃
朝代：宋

暫分仙袂下羅浮，又作錢塘佛國遊。
欲識先生蹤跡否，江胡無礙一扁舟。
送石秘校
作者：趙抃
朝代：宋

擊汰泛輕艎，離懷莫共傷。
去投方朔牘，歸曳老萊裳。
在昔名尤重，于今道已光。
此行有新集，一一錦裁囊。
送禪師廣教赴衢南禪
作者：趙抃
朝代：宋

到日參徒耳目新，桃花一笑已中春。
吾今告老還家近，亦作柯峯自在人。
送程給事守越州
作者：趙抃
朝代：宋

千騎從君臨照水，雙旌復我守錢塘。
當年已共攀蟾桂，今日休辭醉羽觴。
行聽龔黄歌治譽，好追元白遞詩章。
分符況與尋常異，彼此東西是故鄉。
送程給事過越不及口占以寄
作者：趙抃
朝代：宋

立馬江頭一黯銷，曉光浮動十分潮。
西陵送目仙舟去，鐃鼓旌麾迤邐遥。
送穆舜賓承議致政還鄉
作者：趙抃
朝代：宋

清修平日得無慚，學道勤行肯妄談。
軒冕諠譁公始悟，林泉瀟灑我先諳。
曾憐避弋雲中鴈，每念纏絲繭裏蠶。
畫舫西歸時節好，春山如黛水如藍。
送章岵少卿提舉洞霄宮二首·其一
作者：趙抃
朝代：宋

秘館紅塵外，瑶京白日邊。
樽中不空酒，琴面已無絃。
曉上朝真閣，春耕負郭田。
優游大自在，何處更神仙。
送章岵少卿提舉洞霄宮二首·其二
作者：趙抃
朝代：宋

使節忠罄勤，東南兩見春。
清宵多假寐，白髮半憂民。
金闕遥辭寵，琳宮去謁真。
羨公誰最甚，我是欲歸人。
送興國令徐師回殿丞
作者：趙抃
朝代：宋

報政方山下，分携贛水濱。
人蒙百里惠，花見四年春。
親志樂戲綵，家聲高縉紳。
還期逢慶節，慈宴拱嚴宸。
送茂守吳彥先郎中赴闕
作者：趙抃
朝代：宋

汶山爲郡數逢春，被詔還都歲又新。
惠政久通蠻徼外，愴懷初去蜀江濱。
邛崍古未兼忠孝，宣室今非訪鬼神。
制禦羌夷知有術，上前章牘爲開陳。
送范伯玉奉議赴闕
作者：趙抃
朝代：宋

富貴於身有重輕，平生忠鯁世知名。
不須勇事歸田計，況有常推報國誠。
通籍官聯分帝念，慶門恩賞作親榮。
一帆西上瞻天去，九月霜風壯客程。
送范憲百祿赴闕
作者：趙抃
朝代：宋

泥書下紫宸，公議協朝紳。
真主正圖治，諫官今得人。
從容陪國論，憔悴恤天民。
大對如晁董，公嘗素所陳。
送范都官
作者：趙抃
朝代：宋

莫惜芳樽細細斟，還臺詩句滿離襟。
海潮風駕漫幽渚，鄉岫雲開認故林。
八月氣涼歸棹快，三年恩厚在人深。
紫宸曉拜天光近，宜有封囊悟主心。
送蔡門長官赴任丹徒
作者：趙抃
朝代：宋

柳深鶯老暮春天，恭侍慈親解畫船。
舉首丹徒民萬戶，共迎和氣作豐年。
送蘇宷刑部赴召
作者：趙抃
朝代：宋

有詔西來亟治裝，古今威望重癡牀。
不煩右蜀專飛輓，直爲南臺正紀綱。
豸角風霜秋肅肅，鶴形環珮曉鏘鏘。
忠賢得用朝廷美，禮法匡時事業光。
送蜀倅楊瑜東歸
作者：趙抃
朝代：宋

倅郡優游得治聲，代還東出錦官城。
一州和氣三年迹，萬里寒威十月行。
江外預通鄉信喜，仗前歸拜帝恩榮。
逢今僉用良材日，好使明堂大厦成。
送蜀守賈昌朝水部赴闕
作者：趙抃
朝代：宋

召節下英藩，歸轅望帝閽。
中和刺史政，教友相君門。
去聽塗歌美，留瞻壁像尊。
欲知春色好，元是百城恩。
送衢守王照大夫
作者：趙抃
朝代：宋

車騎衢民不可攀，機山雲約首春還。
綵衣堂上成童戲，八十慈親爲解顔。
送講僧懷儼徙居天柱
作者：趙抃
朝代：宋

卓錫江頭十載餘，師心純靜到真如。
更嫌城郭人來近，移入白雲深處居。
送講師惟爽歸杭州
作者：趙抃
朝代：宋

舊隱重尋遠世機，呼童把箒掃禪扉。
疎簾捲盡南軒閣，引得湖光一片歸。
送運判韓宗道赴闕
作者：趙抃
朝代：宋

去歲間關到蜀時，聞君早作促裝期。
初疑傾蓋無多日，今幸分携已及朞。
曉棧直登雲裏路，臘梅還見雪中枝。
紫宸入覲從容對，劍外民靈荷帝慈。
送鄒舜咨回鄉
作者：趙抃
朝代：宋

經歲別親闈，于今詠式微。
捐繻成後約，拭袂重言歸。
脫葉迷官道，酸風中客衣。
新文滿珍笥，去去有餘輝。
送鄭琰大夫赴建昌軍
作者：趙抃
朝代：宋

三擁朱輪志少酬，忠懷曾不爲身謀。
桐江郡政居優課，柯嶺鄉評占上游。
里彥昔陪公共薦，帝俞今幸我先休。
分携莫憚炎威盛，到日清風一變秋。
送雍子方學士
作者：趙抃
朝代：宋

召節君趨禁掖中，請藩愚向浙江東。
清時內外俱爲樂，鶴有喬松鳳有桐。
送韓丞相琦出鎮陜右
作者：趙抃
朝代：宋

羌狄方懷德，朝家正右文。
邊城輕舉動，天子爲憂勤。
公位三朝重，威名萬里聞。
聊煩鎮西夏，盡得護諸軍。
賜第仍開燕，傳觴命極醺。
陜民如望旱，一雨壓塵氛。
送黄賁赴渭州機宜
作者：趙抃
朝代：宋

我愧非才敢贈言，告新今幸接英躔。
炎威滿路千山去，和氣流民百口傳。
就捧絲綸天子命，到參帷幄主人賢。
前籌要使邊陲靜，報德銘功願兩全。
遊元積之龍圖江湖堂
作者：趙抃
朝代：宋

高堂遊賞興無厭，況是江湖兩得兼。
白傅閣危猶下視，子胥濤遠更前瞻。
盤桓鼓吹風光盛，掩映烟波氣象添。
太守老來難久戀，柯山朝暮欲歸潛。
遊戒珠寺悼右軍故宅
作者：趙抃
朝代：宋

因山盛啟浮屠舍，遺像仍留內史祠。
筆塚近應爲塔塚，墨池今已作蓮池。
書樓觀在人隨遠，蘭渚亭存世幾移。
數紙黄庭誰不重，退之猶笑博鵞詩。
遊武夷山
作者：趙抃
朝代：宋

武夷之山千萬峰，溪水詰曲流其中。
噴雲涌雪可□楫，一櫂無覽仙人蹤。
白鶴昂昂寫峭壁，雕虎長□□清風。
懸崖蛻骨造化外，絕壑駕船神鬼功。
寒岩鼎竈失雞犬，盤石松椿騰蛟龍。
行行自喜浣塵俗，蕭散玉羽超樊籠。
當年此日是高會，左仙右仙曲未終。
紫星飄然天上去，曾孫虹橋路已窮。
我生丹心涵太沖，欲脫韁鎖追鴻蒙。
上邀軒轅宴玄圃，手摘日月相遊從。
遊金華洞
作者：趙抃
朝代：宋

子房身乞辭大用，赤松伴遊世所重。
高遠誰親弋外鴻，尊榮肯羨池中鳳。
至今仙迹存金華，我來一日登三洞。
回顧却笑長安人，辛苦登天憑鶴控。
遊青城山
作者：趙抃
朝代：宋

三十六峯峻，維岷在蜀奇。
方行刺史部，重款丈人祠。
凍雪諸蕃隔，晴雲六面披。
訪山窮寶洞，敕鬼覘豐碑。
泉落寒崖響，蘿依古木垂。
良工存舊筆，老叟琢新詩。
陟險齊雙屐，逢幽鼓七絲。
盤桓不忍去，還作更來期。
遊青城山
作者：趙抃
朝代：宋

山到青城險復奇，地平孤起壓坤維。
直通一徑岧嶢上，俯覺千山迤邐卑。
爲訪隱賢題古壁，因觀幽境過荒祠。
白雲深處逢巖老，醉酌松醪滿鬢絲。
遊鴈蕩將抵溫州寄太守石牧之
作者：趙抃
朝代：宋

霜風雙鬢雪鬖鬖，物外尋真頓離凡。
子舍若非叨別乘，我車安得到靈巖。
碧窺秋瀑心同洗，紅嚼山杷口似饞。
多謝賢侯見招意，數貽嘉詠與珍函。
運使王舉元兵部因談道惠詩次韻
作者：趙抃
朝代：宋

初窮文字作階緣，若得嘉魚即棄筌。
堪笑蚊蠅驚八月，豈知龜鶴壽千年。
無心是處非關境，有命由來不在天。
自古君臣悉功行，不然終未到神仙。
過公安
作者：趙抃
朝代：宋

劉郎浦上公安渡，我過高吟老杜詩。
烟浪幾重江幾曲，筭應風物似當時。
過台州登巾子晚遊東湖
作者：趙抃
朝代：宋

巾頂廣軒逢杪秋，萬家雲屋接丹丘。
主人欲盡行人樂，更向東吳共泛舟。
過嚴陵呈前人
作者：趙抃
朝代：宋

使棹穿溪彌屈曲，溪鷗隨棹更徘徊。
地經嚴隱翻高尚，應轉心輕在栢臺。
過天姥嶺示男㞦
作者：趙抃
朝代：宋

吾子沿江千里來，我車不憚陟崔嵬。
永嘉貳政年方壯，未用斑衣學老萊。
過婺示施耕縣丞
作者：趙抃
朝代：宋

子詩贈我離杭日，勸使東來作主人。
再得湖山老休去，而今始是自由身。
過子陵故祠
作者：趙抃
朝代：宋

帝念先生素所親，殊恩終不顧絲綸。
圖勳恥預凌烟像，辭貴甘爲擲釣人。
雲水孤高教適意，俗風奔競使還淳。
如今丘壑無遺士，天子思賢號聖神。
過嶺回寄張景通先生示邑下同人
作者：趙抃
朝代：宋

二年官役愧能名，賢得斯人幸合并。
幾度孝廉交郡辟，一生文行出鄉評。
君廬皂水江頭遠，我馬青泥嶺頂行。
西首胡爲書以贈，欲持同邑寄諸生。
過左綿偶成
作者：趙抃
朝代：宋

東南再守二年間，徙蜀何須問險艱。
入覲已違龍尾道，出麾還過鹿頭關。
與民共約三春樂，顧我都忘兩鬢斑。
歲滿乞骸何處好，仙棊一局爛柯山。
過濠州呈前人
作者：趙抃
朝代：宋

朝離石澗寺，暮泊香山夾。
揚帆復順流，快若兩翼插。
濠洲舊風物，愚昔此承乏。
重上莊生臺，如夢覺一霎。
過胡元賓林亭
作者：趙抃
朝代：宋

我嘗輕歸轅，一息快心目。
亭橋跨幽澗，廡砌森怪竹。
榜句多老詞，襟風不韻俗。
開卷味加永，照泉清可掬。
先秋固爽塏，大夏失煩燠。
樂哉於道外，視此樂豈足。
過鄱陽湖先寄洪守唐介待制·其一
作者：趙抃
朝代：宋

上冢家留榮且哀，贛民應怪苦徘徊。
鄱陽湖共天同闊，不惜乘風破浪來。
過鄱陽湖先寄洪守唐介待制·其二
作者：趙抃
朝代：宋

內閣朝廷號正臣，朅來江外擁朱輪。
危檣西喜洪都近，諫省當時舊主人。
過鐵山鋪寄交代吳龍圖
作者：趙抃
朝代：宋

暫留山驛又晨興，西望旌麾想舊朋。
三院華簪曾對直，兩川兵印復交承。
年光頭鬢華如雪，世態心情冷似冰。
境上憑詩馳遠意，青泥寒曉入雲登。
過鑑湖
作者：趙抃
朝代：宋

閣下平湖湖外山，陰晴氣象日千般。
主人便是神仙侶，莫作尋常太守看。
過雲安軍下巖僧舍
作者：趙抃
朝代：宋

幽寺倚巖阿，雲扉掩薜蘿。
老僧中燕息，誰問世風波。
過青泥嶺
作者：趙抃
朝代：宋

老杜休誇蜀道難，我聞天險不同山。
青泥嶺上青雲路，二十年來七往還。
郡齋成寄前人
作者：趙抃
朝代：宋

退公真靜獨披襟，尚愧前賢探道深。
零落交游難屈指，崇高軒冕不關心。
未還印綬饒鄉夢，猶倚湖山助老吟。
訟缿虛空人事簡，錢塘安得似山陰。
酬前人見別
作者：趙抃
朝代：宋

退休林下屈朱輪，逸老亭邊袂欲分。
一誦高齋回首句，感公認我獨慇懃。
酬劍守王嘉錫郎中
作者：趙抃
朝代：宋

登科三十四年春，五百人中有幾人。
顧我虛名慚過分，得公佳句讀驚神。
初疑暗裏雙珠擲，自喜懷間萬玉陳。
預卜鈴齋論仕契，入關聊爲駐車輪。
酬孔憲將還
作者：趙抃
朝代：宋

待月登高悉後時，還轅今喜近郊岐。
再圓光彩蟾升漢，未謝馨香菊滿籬。
乘暇尋山應有得，許陪觀海不知誰。
感君按轡澄外清，遺我瓊瑶兩首詩。
酬寺僧文昶
作者：趙抃
朝代：宋

師昔將名動冕旒，恩光歸去照西州。
如今白首詩隨老，字字清風敵素秋。
酬張唐英
作者：趙抃
朝代：宋

方予讞獄唐安歸，火雲熾日交炎威。
爐烘炭赫幾千里，百鳥不能凌空飛。
塵埃簿牒几前滿，膚汗如雨淋漓揮。
俗官冗狀紛未省，胸腹堙鬰氣力微。
蟾宮有客桂新折，忽遣詩筒慰慵拙。
詞佳句好吟未窮，一坐涼飚奪炎熱。
酬楊鴻漸察判見寄
作者：趙抃
朝代：宋

進不驚人退不藏，朅來士術惠殊鄉。
踈餘益信琴多樂，拙甚方虞錦重傷。
顧我未能精俗事，感公偏遺好詩章。
懷間得勝千金直，莫謂無人識夜光。
酬越守孔延之度支
作者：趙抃
朝代：宋

君詩感別我依依，言念朋懷與願違。
京口落帆初醉後，江心登寺復分飛。
回思二浙風烟好，來喜三齊獄訟稀。
舊里未歸徒仰羨，小蓬萊上占春輝。
重遊龍井
作者：趙抃
朝代：宋

湖山深處梵王家，半紀重來兩鬢華。
珍重老師迎意厚，龍泓亭上點龍茶。
鈐兵李左藏廳賞梅
作者：趙抃
朝代：宋

歲晏珍林發素葩，樽前奇賞著詩誇。
驚逢臘去已三日，喜見春初第一花。
照水冷容酥點綴，摇風香片雪紛拏。
主賓莫作尋常看，錦里名園只兩家。
鈐兵王閤使素芳亭賞梅花
作者：趙抃
朝代：宋

素萼清香並酒巵，主人勤意囑留詩。
爲逢蜀國新開日，却憶江南舊賞時。
春密未通桃李信，臘殘都放雪霜姿。
先公舊植亭欄外，肯構重來見本枝。
錫杖泉
作者：趙抃
朝代：宋

叢林枯槁井難穿，珍重禪師道力堅。
一旦出庵携一錫，卓山隨手湧甘泉。
閔雨
作者：趙抃
朝代：宋

閔雨詔復下，傷農今四春。
潭龍從號懶，廟鬼詎能神。
苗槁塵生久，雲空電轉頻。
天公誠可問，誰與主陶鈞。
除夜泊臨江縣言懷
作者：趙抃
朝代：宋

縣封蕭索楚江澄，旅況吟懷冷似冰。
漏促已交新歲鼓，酒蘭猶剪隔宵燈。
立身從道思無愧，得路由機患不能。
未報君恩踰四十，青春還是一番增。
陪前人游西湖兼簡坐客
作者：趙抃
朝代：宋

絲管喧喧擁畫船，澄瀾上下照紅蓮。
一樽各盡十分酒，四老共成三百年。
北闕音書休憶念，西湖風物且留連。
杭民夾道焚香看，白髮朱顔長壽仙。
隱真洞
作者：趙抃
朝代：宋

仙洞長年卧白雲，靈丹成就養天真。
漢庭輕爲東宮出，應笑商山四老人。
雙竹
作者：趙抃
朝代：宋

余家有故園，園中可圖錄。
天然一派根，一根生兩竹。
一長復一短，比之如手足。
長者似乃兄，短者弟相逐。
我見人弟兄，少有相和睦。
竹分長幼情，人豈無尊宿。
將竹比人心，人殆類禽畜。
常記五六歲，不見還呼哭。
及至長大時，妻孥相親族。
咫尺不相見，相踈何太速。
不顧父母生，同胞又同腹。
旦夕慕歌歡，幾能思骨肉。
枉具人鬚眉，而食天五穀。
靜思若斯人，爭及園中竹。
雙闕山
作者：趙抃
朝代：宋

峯巒如蜀劍關分，萬仞千門不可親。
惟有諸仙功行滿，雲屏從此去朝真。
雨中見花戲呈伯庸秋曹
作者：趙抃
朝代：宋

臉紅消盡淚闌干，似向人前欲訴難。
若是東君與爲主，肯教風雨盡摧殘。
青州勸學
作者：趙抃
朝代：宋

學欲精勤志欲專，魯門高第美淵騫。
文章行業初由己，富貴榮華只自天。
一簣爲山先聖戒，寸陰輕璧古人賢。
沂公庠序親模範，今日諸生爲勉旃。
青州聞雷
作者：趙抃
朝代：宋

退食公堂自憑几，不動不摇心似水。
霹靂一聲透頂門，驚起從前自家底。
舉頭蒼蒼喜復喜，剎剎塵塵無不是。
中下之人不得聞，妙用神通而已矣。
青社有懷杭州
作者：趙抃
朝代：宋

早暮濤聲遶郡衙，湖山樓閣襯烟霞。
渾疑出處神仙地，不似尋常刺史家。
假守半年無惠愛，退公連日不諠譁。
東州久發同歸夢，却念重來未有涯。
順風呈前人
作者：趙抃
朝代：宋

濠州抵泗里數百，長淮波平曉如席。
鳴鼙解纜楊柳堤，畫船中有東吳客。
君恩得請許歸去，聊治里閭去咫尺。
歲窮天遠心欲飛，念之汲汲事行役。
豁如天意適我願，號令西北起風伯。
初時淅淅以鼓動，布帆尚留十幅窄。
孤檣得勢安以平，中流激箭巨浪劈。
篙橫櫓閣力不用，疾若摯隼增羽翮。
瞥然兩岸瞬霎過，木葉馳黄山走碧。
拏舟月餘今日快，一樽自歌兩手拍。
樽中酒空不自歌，順風好景如之何。
毗陵太守同此樂，爲言無惜新詩多。
題三井瀑巾
作者：趙抃
朝代：宋

三井餘波勢靡停，平鋪千丈落崢嶸。
秋陽五彩隨流照，縱有良工畫不成。
題三泉縣龍洞
作者：趙抃
朝代：宋

蜀道羣山盡可名，更逢佳處愈神清。
初疑谷口連雲掩，入見天心滿洞明。
怪石磷磷蹲虎豹，飛泉落落碎瑶瓊。
嵬巔別有神仙路，又得攀躋向上行。
題三輔院
作者：趙抃
朝代：宋

武陽夏侯氏，參立鼎峙足。
秉鈞相三朝，仗鉞帥全蜀。
茅土當時榮，照煥人耳目。
事業申意氣，遺像儼壁屋。
題中隱堂二首·其一
作者：趙抃
朝代：宋

動跡無凝靜性通，小松疎竹一堂風。
憑山倚市何須問，不隱形骸只隱中。
題中隱堂二首·其二
作者：趙抃
朝代：宋

植杖焚香貝葉經，主人無事掩松扃。
兀然隱几秋宵靜，雲在諸峯月在庭。
題九仙寺
作者：趙抃
朝代：宋

墜果春三徑，蒸雲晚一軒。
廊腰回戰蟻，山腹合啼猿。
泉淡禽窺影，苔深屐印痕。
自慚名利者，聊免世紛喧。
題云御史舟中偶書
作者：趙抃
朝代：宋

遭時致主期堯舜，力道終身致孔顔。
出處兩途公試看，幾時能放此心閒。
題五丈原二寄木
作者：趙抃
朝代：宋

古庭薜荔附長松，歲寒共有凌霜操。
諸峯凍合萬木彫，看取門外長安道。
題僧正仲灝定閣
作者：趙抃
朝代：宋

曉窗幽磬暮疎鐘，曉暮清音消息通。
閣以定名成底事，醒醒須仗主人翁。
題八詠樓
作者：趙抃
朝代：宋

隱侯詩價滿東吳，八詠詩章意思殊。
世說當年清瘦甚，不知全爲苦吟臞。
題周敦頤濂溪書堂
作者：趙抃
朝代：宋

吾聞上下泉，終與江海會。
高哉廬阜間，出處濂溪派。
清深遠城市，潔浄去塵埃。
毫髮難遁形，鬼神縮妖怪。
對臨開軒窗，勝絕甚圖繪。
固無風波虞，但覺耳目快。
琴樽日左右，一堂不爲泰。
經史日枕藉，一室不爲隘。
有蓴足以羹，有魚足以鱠。
飲啜其樂真，靜正於俗邁。
主人心淵然，澄徹一內外。
本源孕清德，游詠吐嘉話。
何當結良朋，講習取諸兌。
題天彭鮑郎中南樓
作者：趙抃
朝代：宋

彭門於蜀最無雙，人悅南樓重歎降。
㶁㶁鳴泉潄金玉，森森佳木擁旌幢。
仙飚出洞清來坐，巒雪排巖冷透窗。
太守瞻雲日登向，巴江迢遞隔吳江。
題婺州永康縣延真觀松石
作者：趙抃
朝代：宋

歲寒姿性稟於天，一變人疑換骨仙。
操是寒松心是石，始終全類古真賢。
題婺州郡圃雙溪亭
作者：趙抃
朝代：宋

去年春晚宴亭皋，今日重登不憚勞。
欄外當時雙派水，已應歸海作波濤。
題孤山寺湖上閣
作者：趙抃
朝代：宋

孤峯諸寺聳雲樓，寺脚周環枕碧流。
和靖久居勤賦詠，樂天臨別歎勾留。
拏舟直度閒千騎，佩印重來僅十秋。
預約前春掛冠去，湖山閣好換休休。
題府庭海椶
作者：趙抃
朝代：宋

海椶根幹出栟櫚，雙勢凌空劍外無。
長鎖荆榛嗟廟栢，不禁風雨笑庭梧。
胡僧過識已千歲，蜀守來觀只兩株。
離立峩峩同壯士，側身東望拱皇都。
題張俞壁
作者：趙抃
朝代：宋

詔書三度落坤維，爲白雲溪獨掩扉。
我愧俗疎來訪道，不逢斜日又空歸。
題張唐英祕校桂香亭
作者：趙抃
朝代：宋

月中新得桂香清，歸向斯亭立美名。
作賦仗前登第好，拜恩堂下到家榮。
曉羞蘭饍親心樂，春照藍袍俗眼驚。
跬步不宜輕自待，青雲岐路坦然平。
題張果老洞
作者：趙抃
朝代：宋

洞老壽松椿，高名古絕羣。
亂山泉㶁㶁，舉世事紛紛。
使者持丹詔，先生卧白雲。
方今莫招隱，君德正華勛。
題御愛山
作者：趙抃
朝代：宋

岷峨西列華排東，餘縱崢嶸敢競雄。
不是當時經御愛，此山還與眾山同。
題杜子美書室
作者：趙抃
朝代：宋

直將騷雅鎮澆淫，瓊貝千章照古今。
天地不能籠大句，鬼神無處避幽吟。
幾逃兵火覊危極，欲厚民生意思深。
茅屋一間遺像在，有誰於世是知音。
題杭州普應院偃松
作者：趙抃
朝代：宋

老松低偃四時榮，太守重來眼爲青。
密葉動摇翔鳳勢，深根盤屈卧龍形。
每容狂客春携酒，長庇閒僧晝看經。
一百年來霜雪操，肯隨羣木漫彫零。
題杭州雙竹寺
作者：趙抃
朝代：宋

粉籜雙雙脫，修篁兩兩高。
同心齊管鮑，並節漢蕭曹。
寒歲霜威禦，炎天暑氣逃。
此君真可異，吟遶不知勞。
題東報恩寺
作者：趙抃
朝代：宋

松撼寒聲竹鎖陰，梵宮瀟灑稱行吟。
庭前花意自榮落，門外山光同古今。
夜榻近軒孤月滿，曉鋤尋藥亂雲深。
中間若了休休事，不信歡愁解到心。
題毛維瞻懶歸閣
作者：趙抃
朝代：宋

溪流回合引方池，軒檻前臨面翠微。
紫陌紅塵行不顧，白雲青嶂坐忘歸。
方榮即隱誰能繼，未老先休世所稀。
我昔凌晨登閣會，主翁留散見蟾輝。
題江原張著作善頌堂
作者：趙抃
朝代：宋

構堂賓族聚於斯，屈指高風劍外稀。
七十年尊君樂隱，二千石重子榮歸。
溪流石上來清響，岩洞簷前聳翠微。
舊令尹今西處望，江原閭巷正光輝。
題清風閣
作者：趙抃
朝代：宋

錦川城裏玉溪橫，溪上浮圖畫閣明。
我念官拘登未暇，有風終日爲誰清。
題濯纓亭
作者：趙抃
朝代：宋

靜處高齋晝杜門，溪亭來往間開樽。
釣臺逸老心非傲，浮石仙人跡尚存。
對岸烟林雙佛寺，隔灘風笛一漁村。
濯纓豈獨酬吾志，清有滄浪示子孫。
題瑞巖聖壽寺
作者：趙抃
朝代：宋

寶界香園接翠微，此焉空寂遠塵機。
寒冰扣曉人無垢，古劍藏秋谷有輝。
水石潺頑迷客徑，松雲灑落護禪扉。
我來笑被名韁鎖，斜日匆匆策馬歸。
題甘棠樓
作者：趙抃
朝代：宋

闌干十二壓仙瀛，占得龍峰作畫屏。
林映遠籠千里月，湖光寒照一天星。
望來瀑布真霜練，飛過沙禽半雪翎。
人賞不知春已老，隔橋依舊柳青青。
題真岩寺
作者：趙抃
朝代：宋

一炷清香一解顔，幾生修得到林間。
朝無事也夕無事，坐看山兮行看山。
梅玉破香供宴坐，松風奏曲度禪關。
靜思四海五湖客，雖有黄金無此閒。
題石龍山
作者：趙抃
朝代：宋

石龍山頂拔巍顛，我此登臨骨凜然。
直上更無容足地，速回猶在夕陽天。
題葉坂梁氏南齋
作者：趙抃
朝代：宋

我愛黌堂用意精，義方垂訓爲趨庭。
學攻白玉須成器，教積黄金不似經。
滿架簡編終歲樂，擁門松竹四時青。
諸生有遂登榮者，一月光能掩眾星。
題衢州唐臺山
作者：趙抃
朝代：宋

唐臺壓郡東北陲，勢旋力轉奔而馳。
偉哉造物誰其尸，一山中起高峩巍。
羣峯環輔拱以立，背面肘腋相倚毗。
怪石差差少媚色，長松落落無邪姿。
巖隈有路數百仞，直登不悔形神疲。
中間軒豁浮圖舍，棟宇綵錯金璧輝。
寒泉一畝清可鑑，優游鱣鮪揚鱗鬐。
猿閒鳥暇兩呼笑，老僧矍鑠趨且嬉。
天風烈烈骨毛竦，更云六月無炎曦。
攀緣絕頂下四顧，溪山百里如掌窺。
我思宜有隱君子，放心不與時安危。
巢由之行已高世，白雲卧此逃堯媯。
題運判霍交瞻岷閣
作者：趙抃
朝代：宋

閣外風光滿意新，諸公同上看梁岷。
蜀天六月雲如火，夷界千峯雪似銀。
巖叟近傳多得壽，羽人曾此數登真。
夫君不爲神仙事，早暮孜孜澤遠民。